**ПРОТОКОЛ ОТ ТРИДЕСЕТ И ДЕВЕТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 15 ноември 2018 година, начало 09:00 часа**

От общо 51 общински съветници присъстваха всички. Заседанието бе открито и ръководено от чл.-кор. проф. Христо Белоев.

**Чл.-кор. проф. Хр. Белоев:** Добър ден, моля заемете места в залата. Да стартираме проверка на кворума. Проверка на кворума тече. 40 общински съветници са се регистрирали с устройствата, имаме необходимия кворум, може да започнем своята работа. Така, по дневният ред предлагам допълнителна точка, която е от мое име за определяне на представител от общинския съвет в комисията, която ще оценява проектни предложения за паметник на Васил Левски. От сдружението за изграждане на паметника е постъпила докладна, комисията ще работи на 3 декември и затова е необходимо ние да определим представител. По дневният ред и по направеното допълнително предложение за точка, която ще бъде след 18-та, 19-та точка преди питанията, имате ли някакви възражения, допълнения? Няма, гласуваме дневният ред.

**КВОРУМ – 44. С 44 гласа „за”, 0 „против” и 0 „въздържали се” се прие**

**ДНЕВЕН РЕД:**

1. К.л.974 Решение за приватизация чрез търг на застроен поземлен имот намиращ се в Източна промишлена зона, ул. Потсдам №1, гр. Русе, АОС №7438/12.05.2015 г. с площ от 18 968 кв.м.
2. К.л.968 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в гр. Русе, кв. ДЗС
3. К.л.969 Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в с. Бъзън, Община Русе
4. К.л.970 Съгласие за продажба на общински терен от 5 кв.м. по улична регулация, приобщен към УПИ XIX-583 в кв. 747 по регулационния план на град Русе
5. К.л.971 Прекратяване на съсобственост, чрез изкупуване на дела на Община Русе в поземлен имот, представляваш УПИ VII-401, кв.61, с площ 997 кв.м. по регулационния план на с. Сандрово, община Русе
6. К.л.973 Провеждане на публичен търг с явно наддаване за отдаване под наем на обекти – общинска собственост в организиран Мартенски базар
7. К.л.977 Корекция на Бюджета на Община Русе за 2018 година
8. К.л.978 Информация за изменения на Бюджета на Община Русе към 30.09.2018 г.
9. К.л.972 Изменение в т.1 от Решение № 483, прието с Протокол № 20 от 23.03.2017г. във връзка с поемане на общински дълг за изпълнение на дейности по ремонт на първостепенна и второстепенна улична мрежа на територията на град Русе, в частта „Условия на усвояване и погасяване“
10. К.л.975 Изменение на т. 2 от Решение №1055/16.12.2010 г. на Общински съвет – Русе за разпределение на средствата, постъпили от предоставените за управление на кметството в с. Червена вода имоти – земеделска земя
11. К.л.962 Съгласие на Община Русе да издаде Запис на заповед, без протест и разноски в полза на Министерство на труда и социалната политика,Управляващ орган на Оперативна програма „Развитие на човешките ресурси“ 2014-2020
12. К.л.976 Одобряване на споразумения за изменение на договорите за партньорство за реализацията на Проект „Интегриран подход на Община Русе за интеграция на ромите и други уязвими групи на територията на общини от Област Русе“
13. К.л.963 Одобряване на задание, разрешаване изработването на подробен устройствен план / ПУП / – Парцеларен план за техническа инфраструктура извън урбанизираната територия – външен водопровод до имот с идентификатор 51679.503.2436 в местност „Дрибак 6“ в землището на с. Николово, Община Русе
14. К.л.964 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.150.480, находящ се в местността „Караманлийка“, гр. Русе
15. К.л.965 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.152.145, находящ се в местността „Нови халваджи“, гр. Русе
16. К.л.966 Даване на разрешение за изработване на проект за Подробен устройствен план – План за застрояване за поземлен имот с идентификатор 77342.13.92 по КККР на гр. Русе, находящ се в местност „Ясаци“, землището на с. Хотанца
17. К.л.967 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.149.291, находящ се в местността „Касева чешма“, гр. Русе
18. Приемане на Вътрешни правила за организацията и реда за проверка на декларации и за установяване на конфликт на интереси в Общински съвет – Русе
19. Определяне на представител на Общински съвет – Русе в комисията, която оценява проектните предложения за паметника на Васил Левски
20. Питания на общински съветници
21. Изказване на Мариян Димитров – вх.№ 802/2018 г.

**Чл.-кор. проф. Хр. Белоев:** Преди 1-ва точка заявление от името на група, изказване от Пламен Рашев. Заповядайте.

**Г-н Пл. Рашев:** Уважаеми господин Кмете, уважаеми господин Председател, уважаеми колеги, от името на …, използвам процедурата от името на група, но моето желание е да се изкажа от името на постоянната комисия по младежта и спорта. Именно от името на тази комисия изказваме благодарност на всички, които съдействаха за намиране на верния път при решаване на проблема възникнал между Спортното училище и спортния клуб по триатлон, относно ползването на плувния басейн на училището. Основните потърпевши са над 100 млади спортисти, както от училище, така най-вече от спортния клуб. Решаването на проблема, който бе разискван в комисията по младежта и спорта обезсмисли на този етап създаването на временна комисия, каквото решение взехме в комисията. Напрежението между училище и клуб ескалира през последните месеци, а в началото на тази седмица г-жа Росица Георгиева – началник на Регионалното управление на образованието в Русе и наша колежка, с помощта на Министерството на младежта и спорта намериха работещ вариант на договор между страните по спора. Още един път благодарност от името, както на възпитаниците на клуба, така и на училището. Тук са управителят на клуба, госпожа Ангелова, тук е и директорът на Спортното училище господин Ковачев. Един случай, в който усилията на всички общински съвет, комисия, кмет успя да реши един проблем, който би трябвало да ни е за пример за съвместна дейност и в бъдеще. Благодаря за вниманието.

**Чл.-кор. проф. Хр. Белоев:** Благодаря. От името на група Росица Георгиева.

**Г-жа Р. Георгиева:** Уважаеми господин Стоилов, уважаеми общински съветници, наистина в началото на седмицата беше намерено разрешение на създалия се проблем. Аз, обаче искам да благодаря на господин Стоилов, защото той непрекъснато поддържахме връзка и на всички общински съветници, които участваха, но той от първия до последния момент с него водихме разговори, когато аз бях в Министерството на спорта с главния секретар, г-н Асен Марков за намиране на разрешение за проблема. Защото ситуацията е деликатна, тъй като училището е получило безвъзмездно управление на собственост, която е общинска собственост и в същото време, за да могат децата да спортуват и да мислим за тяхното бъдеще като спортисти и като граждани на Русе се намери варианта за договор, който Министерството на спорта в момента го подготвя за съвместно ползване, за съвместна дейност, по който клуба ще си плаща консумативите, за да не ощетява училището в изплащането на тези разходи. Надявам се, че до края на седмицата г-н Ковачев ще получи образец на този договор, ще се договорят нещата. Аз, каквото мога да помагам като представител на Регионално управление на образованието при воденето на разговорите между двете страни съм насреща. Благодаря на всички. Благодаря Ви, господин Стоилов. Никой не знае, но аз искам да кажа, щото Вие от сутринта до късно вечер бяхме в непрекъсната връзка, за да решим този проблем, така че сърдечно благодаря.

**Чл.-кор. проф. Хр. Белоев:** Да, миналата седмица имаше малко напрежение ...

**Г-н Пл. Стоилов:** Само да кажа, че основната заслуга за решаване на проблема е на директора на Регионалния инспекторат Росица Георгиева, така 1е не искам да изземвам нейни заслуги. Изцяло тя, Иво Пазарджиев, хората, другите общински съветници Бедрос Пехливанян, всички ония, които имаха отношение. Тук искам да помоля и президента на „Далян:“ да прояви разбиране, защото в момента има, не знам дали знаете внесена жалба от 6 спортни клуба, които техните възпитаници са възпитаници на Спортното училище, които пък остро възразяват срещу невъзможността те да ползват басейна, поради прекомерно голямото заемане на часове от „Далян“. Аз призовавам всички страни да проявят търпение, както досега разум и да се намери този добър вариант, който под ръководството на Росица Георгиева съм сигурен, че ще се реши. Просто много хора бяха ангажирани в решаването на тоя проблем и се радвам, че успяхме да намерим бързо решение.

**Чл.-кор. проф. Хр. Белоев:** Да, благодаря. Важно е, че резултатът накрая е положителен.

**1 Точка**

**Решение за приватизация чрез търг на застроен поземлен имот намиращ се в Източна промишлена зона, ул. Потсдам №1, гр. Русе, АОС №7438/12.05.2015 г. с площ от 18 968 кв.м.**

**Чл.-кор. проф. Хр. Белоев:** Заповядайте, госпожа Шилкова.

**Г-жа Д. Шилкова:** Уважаеми общински съветници, изпълняваме годишния план за приватизация за 2018 г. Комисия по приватизация и следприватизационен контрол прие изготвената оценка за бившия Хлебозавод, тя е в размер на 4 492 742 лева. Предлагаме процедура търг при условията посочени в проекта за решение.

**Чл.-кор. проф. Хр. Белоев:** Благодаря. Въпроси по точката? Изказвания? Няма, гласуваме.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 994**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 ЗПСК и чл. 5, 6 ал.1 и чл. 9 от Наредба за търговете и конкурсите, Общинският съвет реши:

* 1. Да се извърши продажба чрез публичен търг с явно наддаване на застроен поземлен имот с идентификатор 63427.8.1152 /шестдесет и три хиляди четиристотин двадесет и седем, точка, осем, точка, хиляда сто петдесет и две/, съгласно кадастралната карта и кадастралните регистри, гр. Русе, Източна промишлена зона, ул. „Потсдам“ №1, с площ от 18 968 кв.м. /осемнадесет хиляди деветстотин шестдесет и три квадратни метра/, трайно предназначение на територията: урбанизирана, начин на трайно ползване: за друг вид производствен, складов обект, заедно с изградените в него сгради:
  2. Сграда 63427.8.1152.1, застроена площ 392 кв.м., на един етаж, масивна носеща конструкция, тухлени стени, метална дограма, предназначение – склад, построена 1968 г.
  3. Сграда 63427.8.1152.2, застроена площ 448 кв.м., на един етаж, конструкция: метални колони и ферми, тухлени стени, метална дограма, предназначение – склад, построена 1979 г.
  4. Сграда 63427.8.1152.3, застроена площ 264 кв.м., на един етаж, конструкцията е стоманобетонова - основи, колони, плочи, тухлени оградни стени, като в западната част е оформена битова част, с метална дограма, предназначение – механична работилница, построена 1968 г.
  5. Сграда 63427.8.1152.4, застроена площ 551 кв.м., на един етаж, конструкцията е масивна, бетонови основи, колони, тухлени носещи и преградни стени, метална дограма, предназначение – склад, построена през 1968 г.
  6. Сграда 63427.8.1152.19, застроена площ 473 кв.м., на четири етажа, разгъната застроена площ 1892 кв.м. Конструкция: стоманобетонова сглобяема сграда върху бетонови фундаменти, с колони, фасадни панели и плосък покрив, монтиран асансьор. Предназначение - силозно пространство, построена през 1986 г.
  7. Сграда 63427.8.1152.7, застроена площ 175 кв.м., масивна стоманобетонова сграда, оформени помещения за трафопостове, табла НН и склад. Под трафопоста има маслосборна яма, а под таблата – кабелен простор. Предназначение-трафопост, построена през 1981 г.
  8. Главен корпус, представляващ няколко тела, построени в различни периоди.
     1. Сграда 63427.8.1152.8, застроена площ 316 кв.м., на един етаж със сутерен, предназначение – промишлена сграда, построена през 1968г.;
     2. Сграда 63427.8.1152.9, застроена площ 360 кв.м., на един етаж със сутерен, предназначение – промишлена сграда, построена 1968 г.;
     3. Сграда 63427.8.1152.10, застроена площ 317 км.м., на четири етажа със сутерен, предназначение – промишлена сграда. Конструкцията е масивна, стоманобетонова, тухлени зидове върху бетонови основи;
     4. Сграда 63427.8.1152.11, застроена площ 238 кв.м., на три етажа със сутерен, предназначение – промишлена сграда;
     5. Сграда 63427.8.1152.13, застроена площ 1188 кв.м. на три етажа със сутерен, предназначение – промишлена сграда;
     6. Сграда 63427.8.1152.14, застроена площ 1006 кв.м., на два етажа със сутерен, предназначение – промишлена сграда, построена 1968г.;
     7. Сграда 63427.8.1152.15, застроена площ 419 кв.м., на един етаж със сутерен, предназначение – промишлена сграда.Носещата конструкция е монолитна стоманобетонова. Изградена е от тухлени зидове върху бетонови основи, монолитна стоманобетонова междинна и покривни плочи.
  9. Сграда 63427.8.1152.12, застроена площ 28 кв.м., на един етаж, предназначение – портал, построена 1968 г.
  10. Сграда 63427.8.1152.16, застроена площ 275 кв.м., на пет етажа със сутерен. Носещата конструкция е монолитна, стоманобетонова, с асансьор. Предназначение – административна сграда, построена 1968 г.
  11. Сграда 63427.8.1152.17, застроена площ 353 кв.м., на два етажа със сутерен, носещата конструкция е монолитна, стоманобетонова, изградена от тухлени зидове върху бетонови основи. Предназначение – административна сграда, построена 1968 г.
  12. Сграда 63427.8.1152.18, застроена площ 68 кв. м., на един етаж, носещата конструкция е метална. Предназначение - магазин, построен 1982 г.
  13. Сграда 63427.8.1152.20, застроена площ 298 кв.м., на един етаж, носещата конструкция е метална, предназначение – склад, построен 1979 г.
  14. Сграда 63427.8.1152.5, застроена площ 275 кв.м., на един етаж, носещата конструкция е масивна, монолитна, с носещи и преградни тухлени стени. Предназначение – ремонтна работилница, построена 1968 г.

Съседи на имота, съгласно кадастралната карта: 63427.8.805, 63427.8.961, 63427.8.802, 63427.8.812, 63427.8.969.

1. Утвърждава тръжната документация /Приложение 4/ при следните условия:
   1. Начална тръжна цена – 4 492 742 *лв.*  без ДДС.
   2. Стъпка на наддаване – 50 000 лв.
   3. Депозит за участие в търга – 200 000 лв., който се внася в срок до 17 работни дни от датата на обнародване на решението в „Държавен вестник”, чрез превод по банкова сметка, посочена в тръжната документация.
   4. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. Свобода 6. Цената на тръжната документация е 1500 лв. и се заплаща в офиса на „ТБ Инвестбанк” АД, клон Русе, по сметка: BG96IORT73798400080000, банков код/BIC: IORTBGSF, вид плащане: 447000.

1. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.
2. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.
3. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 19-ия работен ден включително от датата на обнародване на решението в “Държавен вестник”.
4. Търгът да се проведе на 23-ия работен ден от датата на обнародване на решението в “Държавен вестник” в 17,30 часа в заседателната зала на третия етаж на Община Русе, пл. Свобода 6.
5. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.
6. Всеки член на тръжната комисия да получи възнаграждение за дейността си в размер на 50 лв. плюс по 10 лв. на час съобразно продължителността на търга.
7. Възлага на Комисията по приватизация и следприватизационен контрол да определи спечелилия търга участник.
8. Възлага на Кмета на Община Русе да освободи депозитите на неспечелилите участници в търга, да издаде заповед за спечелилия търга участник и да сключи приватизационен договор за покупко-продажба с него.
9. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**2 Точка**

**Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в гр. Русе, кв. ДЗС**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Поддържам това предложение с една корекция в диспозитива на решението акта за общинска собственост да бъде коригиран. Давам го писмено, това е по решение на ЗОРС.

**Чл.-кор. проф. Хр. Белоев:** Благодаря. По точката въпроси и изказвания? Няма. Гласуваме точката с направената корекция в решението, точка 2-ра.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 995**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 8, ал. 1 и ал. 9; чл. 35, ал. 1 и чл. 41, ал. 2 от ЗОС, и чл. 30 от Наредба № 1 за общинската собственост на ОбС - Русе, Общинският съвет реши:

I. Допълва Годишната програма за управление и разпореждане с имотите - общинска собственост за 2018 г. с продажба на недвижим имот - частна общинска собственост, намиращ се в гр. Русе, кв. ДЗС, представляващ ПИ с идентификатор 63427.11.227 по Кадастралната карта и кадастралните регистри на гр. Русе с площ 590 кв.м., с трайно предназначение на територията: урбанизирана, с начин на трайно ползване: ниско застрояване /до 10 м./., с прогнозен приход от продажбата му в размер на 12 100 лева/дванадесет хиляди и сто лева/.

II. Дава съгласие за провеждане на публичен търг с явно наддаване за продажба на недвижим имот - частна общинска собственост, намиращ се в гр. Русе, кв. ДЗС, представляващ ПИ с идентификатор 63427.11.227 по Кадастралната карта и кадастралните регистри на гр. Русе с площ 590 кв.м., с трайно предназначение на територията: урбанизирана, с начин на трайно ползване: ниско застрояване /до 10 м./, предмет на АОС № 8723/19.10.2018 г., вписан под № 121, том 33, н.д. 6856, вх. рег. № 13771/22.10.2018 г. в Службата по вписванията - гр. Русе към Агенцията по вписванията, с начална тръжна продажна цена в размер на 12 100 лева/дванадесет хиляди и сто лева/, без включени дължими данъци и такси.

Дължимите данъци и такси да се определят след провеждане на търга и да са за сметка на спечелилия търга.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**3 Точка**

**Откриване на процедура за провеждане на публичен търг с явно наддаване за продажба на недвижим имот - частна общинска собственост, намиращ се в с. Бъзън, Община Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Стандартна процедура търг. Имотът е в село Бъзън, разгледано е на комисия общинска собственост. Нямаше забележки по комисиите на общинския съвет.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме точка 3-та.

**КВОРУМ – 48. С 47 гласа „за”, 1 „против” и 0 „въздържали се” се прие**

**РЕШЕНИЕ № 996**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 8, ал. 1 и ал. 9; чл. 35, ал. 1 и чл. 41, ал. 2 от ЗОС, и чл. 30 от Наредба № 1 за общинската собственост на ОбС - Русе, Общинският съвет реши:

I. Допълва Годишната програма за управление и разпореждане с имотите -общинска собственост за 2018 г. с продажба на недвижим имот - частна общинска собственост, намиращ се в с. Бъзън, Община Русе, представляващ УПИ VIII-103 в кв. 52 по кадастралния и регулационен план на с. Бъзън, отреден за жилищно застрояване, предмет на АОС № 6355/09.12.2010 г., вписан под № 43, том 38, н.д. 8031, вх. рег. № 15529/14.12.2010 г. в Службата по вписванията-гр. Русе към Агенцията по вписванията, с прогнозен приход от продажбата му в размер на 4 648,70 лева /четири хиляди шестстотин четиридесет и осем лева и седемдесет стотинки/.

II. Дава съгласие за провеждане на публичен търг с явно наддаване за продажба на недвижим имот - частна общинска собственост, намиращ се в с. Бъзън, Община Русе, представляващ УПИ VIII-103 в кв. 52 с площ 1 138 кв.м. по кадастралния и регулационен план на с. Бъзън, отреден за жилищно застрояване, предмет на АОС № 6355/09.12.2010 г., вписан под № 43, том 38, н.д. 8031, вх. рег. № 15529/14.12.2010 г. в Службата по вписванията - гр. Русе към Агенцията по вписванията, с начална тръжна продажна цена в размер на 4 648,70 лева /четири хиляди шестстотин четиридесет и осем лева и седемдесет стотинки/, без включени дължими данъци и такси.

Дължимите данъци и такси да се определят след провеждане на търга и да са за сметка на спечелилия търга.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14 - дневен срок от съобщаването му.

**4 Точка**

**Съгласие за продажба на общински терен от 5 кв.м. по улична регулация, приобщен към УПИ XIX-583 в кв. 747 по регулационния план на град Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Пет квадратни метра по улична регулация, стандартна процедура, поддържам предложението.

**Чл.-кор. проф. Хр. Белоев:** Благодаря. Въпроси? Изказвания? Няма. Гласуваме по точка 4-ри.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 997**

На основание чл. 21, ал. 1, т. 8 и чл. 21, ал. 2 от ЗМСМА, чл. 6, ал. 1 и ал. 3 от ЗОС, §22, ал. 1, т. 1, буква „б“ от ЗР от ЗУТ, чл. 41, ал. 2 от ЗОС, Протокол №33/04.10.2018 г. на Комисията по общинска собственост, скица-проект за придаваемо място по улична регулация, във връзка със Заповед №РД-01-1875/18.07.2018 г. на Кмета на Община Русе за одобряване на ПУП-ПР на УПИ XIX-583 в кв. 747 по регулационния план на град Русе, Общинският съвет реши:

1. Обявява придаваем терен от 5 кв.м. по улична регулация от ПИ с идентификатор 63427.5.597 – ул. „Сърнена гора“, град Русе, придаван към УПИ XIX-583 в кв. 747, съобразно предвижданията на ПУП-ПР, одобрен със Заповед №РД-01-1875/18.07.2018 г. на Кмета на Община Русе, за частна общинска собственост.

2. Да се продаде терен, общинска собственост, представляващ придаваема част от 5 кв.м. по улична регулация от ПИ с идентификатор 63427.5.597 – ул. „Сърнена гора“, град Русе, приобщен към УПИ XIX-583 в кв. 747 по регулационния план на град Русе на Гюнай Ахмедов Мехмедов и Ренгинар Юсеинова Мехмедова, след заплащане на Община Русе цена в размер на 736,00 лева (седемстотин тридесет и шест лева) и дължимите данъци и такси.

3. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**5 Точка**

**Прекратяване на съсобственост, чрез изкупуване на дела на Община Русе в поземлен имот, представляваш УПИ VII-401, кв.61, с площ 997 кв.м. по регулационния план на с. Сандрово, община Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Предлагаме прекратяване на съсобственост чрез изкупуване дела на общината, който е значително по-малък от останалия.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме по точка 5-та.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 998**

На основание чл.21, ал.1, т.8 и чл.21, ал.2 от Закона за местното самоуправление и местната администрация, чл.36 от Закона за собствеността, чл.8, ал.1, ал.9, чл.36, ал.1, т.2 и чл.41, ал.2 от Закона за общинската собственост, чл.34, ал.1, т.2 и ал.3 от Наредба №1 на Общински съвет - Русе за общинската собственост, протокол №31/02.08.2018 г. на Комисията по общинска собственост и заявление за прекратяване на съсобственост, Общинският съвет реши:

1. Допълва годишната програма за управление и разпореждане с имотите – общинска собственост за 2018 г., като включва продажба на 142/997 идеални части от УПИ VII-401, кв.61, целия с площ 997 кв.м. по регулационния план на с. Сандрово, община Русе, предмет на Акт за частна общинска собственост №6045/22.07.2009 г., с прогнозен приход от продажбата му в размер на 2012,00 лева.

2. Дава съгласие за прекратяване на съсобственост, чрез изкупуване дела на Общината, представляващ 142/997 идеални части от УПИ VII-401, кв.61, целия с площ 997 кв.м. по регулационния план на с. Сандрово, община Русе, предмет на Акт за частна общинска собственост №6045/22.07.2009 г. от „Глобал Стракчърс“ ООД, ЕИК 117625776, на цена от 2012,00 лева, без включени ДДС и други дължими данъци и такси.

Дължимите данъци и такси по сделката са за сметка на купувача на общинския дял от правото на собственост спрямо имота.

**6 Точка**

**Провеждане на публичен търг с явно наддаване за отдаване под наем на обекти – общинска собственост в организиран Мартенски базар**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Търг на 33 павилиона за Мартенски базар по утвърдена от главния архитект схема. Периодът е 11 февруари – 3 март 2019 година.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме по точката.

**КВОРУМ – 46. С 45 гласа „за”, 1 „против” и 0 „въздържали се” се прие**

**РЕШЕНИЕ № 999**

На основание чл.21, ал.1, т.8, във връзка с чл.21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 1 и 2, чл. 39, ал. 4 от Закона за общинската собственост (ЗОС), чл. 44, ал. 4 от Наредба №1 на Общински съвет - Русе за общинската собственост, чл.1, т.1, чл. 2, ал. 1, т. 39 и ал. 2, чл. 3 и чл. 5 от Наредба № 2 на Общински съвет - Русе, за началните цени за отдаване под наем на общински обекти със стопанско и административно предназначение, Общинският съвет реши:

1. Дава съгласие да бъде проведен публичен търг с явно наддаване за отдаване под наем за периода от 11.02.2019 г. до 03.03.2019 г. включително, за срок от 21 (Двадесет и един) календарни дни, на преместваеми обекти – частна общинска собственост – 33 броя павилиони за търговска дейност, с номера от 1 до 33 включително, всеки с размери 2,00 м/2,00 м и с площ 4,00 кв. м, монтирани в гр. Русе, зона „Б“ (пл. „Свобода“), съгласно подробна схема по чл. 56 от ЗУТ, утвърдена от Главния архитект на Община Русе на 09.10.2018 г. и Разрешение за поставяне №125/09.10.2018г. на Главния архитект на Община Русе, с начална тръжна наемна цена – 252,00 лв. (Двеста петдесет и два лева) без включен ДДС за всеки павилион за посочения по-горе период.

2. Дава съгласие да се учреди безвъзмездно право на ползване за периода от 21.02.2019 г. - 02.03.2019 г. включително, за срок от десет календарни дни, в полза на Сдружение „Дете и пространство”, ЕИК 131333228, спрямо преместваем обект - павилион №34 – частна общинска собственост, с размери 2,00 м/ 2,00 м и с площ 4,00 кв. м, монтиран в гр. Русе, зона „Б“, пл. „Свобода“, в организиран Мартенски базар, съобразно подробна схема по чл. 56 от ЗУТ, утвърдена от Главния архитект на Община Русе на 09.10.2018 г. и Разрешение за поставяне №125/ 09.10.2018 г. на Главния архитект на Община Русе.

**7 Точка**

**Корекция на Бюджета на Община Русе за 2018 година**

**Чл.-кор. проф. Хр. Белоев:** Госпожа Пенева, заповядайте.

**Г-жа Ем. Пенева:** Уважаеми дами и господа общински съветници, предложението за корекция на бюджета е структурирано в 3 основни точки. Първата точка всъщност се отнася за оползотворяване на целевата субсидия за капиталови разходи в пълен обем, като предлагаме остатъците от съответните обекти, от целевата субсидия да формират нов обект, какъвто е в 1-ва точка – системи за видеонаблюдение на Паметника на моряка и пробива Кауфланд, както и допълващи разходи в изброените обекти. Втора точка касае съответно остатъците от проведените обществени поръчки и сключени договори във връзка с изпълнението на обекти от първостепенна и второстепенна улична мрежа, и съответно остатъка от 205 107 лв. да бъде пренасочен към обект „Реконструкция на ул. „Потсдам“. И в трета точка става въпрос за генериране на приходи и насочването им според волята на съответния директор или ръководител на бюджетно звено.

**Чл.-кор. проф. Хр. Белоев:** Да, благодаря. Въпроси и изказвания по точката? Няма. Режим на гласуване.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 1000**

На основание чл.21, ал.2, във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:

І. Приходи – държавни дейности

§ 2405 „Приходи от наеми на имущество“ СУПНЕ „Фридрих Шилер“ +1 300лв.

§3619 „Други неданъчни приходи“ +222лв.

СУЕЕ „Свети Константин-Кирил Философ“ +108лв.

ОУ „Васил Априлов“ +114лв.

Всичко приходи държавна дейност: +1 522лв.

ІІ. Приходи – местни дейности -

РБ „Любен Каравелов“

§ 2405 „Приходи от наеми на имущество“ +2 000лв.

§2404 „ Нетни приходи от продажба на услуги, стоки и продукция“ +1 000лв.

§3619 „Други неданъчни приходи“ +6 000лв.

Всичко приходи местна дейност +9 000лв.

Всичко приходи по бюджета: +10 522лв.

ІІІ. Разходи - държавни дейности

ФУНКЦИЯ „Образование“

Дейност 322 „Неспециализирани училища, без професионални гимназии“

§1015 „Материали“ +1 408лв.

СУЕЕ „Свети Константин-Кирил Философ“ +108лв.

СУПНЕ „Фридрих Шилер“ +1 300лв.

§1020 „Външни услуги“ +114лв.

ОУ „Васил Априлов“ +114лв.

Всичко за дейност: +1 522лв.

Всичко за функция: +1 522лв.

Всичко разходи държавни дейности: +1 522лв.

ІV. Разходи – местни дейности

ФУНКЦИЯ „Жилищно строителство, благоустройство, комунално стопанство и опазване на околната среда“

Дейност 606 „Изграждане, ремонт и поддържане на улична мрежа“

§5100 „Основен ремонт“ 0лв.

Обект „Реконструкция на ул. „Потсдам“ и свързването й с пътен

възел бул. „България“- бул. „Липник“ гр. Русе“

било: 1 717 671лв./става: 1 922 778лв. +205 107лв.

Обект „Основен ремонт на първостепенна и второстепенна улична

мрежа на гр. Русе – район 1 и 2 /район 1 заключен между

бул. „Цар Освободител“ – бул. „Генерал Скобелев“-

бул. „Придунавски“ – бул. „Фердинанд“, включително самите

булеварди в съответния участък; район 2 заключен между

бул. „Цар Освободител“ – ул. „Стефан Стамболов“ –

бул. „Генерал Скобелев“, включително самите улици и

булеварди в съответния участък“ било: 3 216 207лв./става:3 079 444лв. -136 763лв.

Обект „Основен ремонт на първостепенна и второстепенна улична

мрежа на гр. Русе – район 3, 4 и 5/ район 3 заключен между

бул.“Фердинанд“ – бул. „Придунавски“- ул. „Майор Атанас

Узунов“ – бул. „Съединение“, включително самите улици и

булеварди в съответния участък; район 4 кв. „Възраждане“

и кв. „Ялта“; район 5 кв. „Здравец“

било: 2 894 016лв./става:2 876 732лв. -17 284лв.

Обект „Основен ремонт на първостепенна и второстепенна улична

мрежа на гр. Русе – район 6, 7, 8 и 9 /район 6 кв. „Родина“;

район 7 кв. „Чародейка“; район 8 кв. „Дружба 3“; район 9

кв. „Дружба 1“ и кв. „Дружба 2“/ било:3 232 000лв./става:3 180 940лв. -51 060лв.

Всичко за дейност: 0лв.

Всичко за функция: 0лв.

Всичко разходи местни дейности: 0лв.

V. Разходи - държавни дейности дофинансирани с общински приходи

ФУНКЦИЯ „Култура, спорт, почивни дейности и религиозно дело“

Дейност 751 „Библиотеки с национален и регионален характер“

§1015 „Материали“ +5 000лв.

§1016 „Вода, горива и енергия“ +2 000лв.

§1020 „Външни услуги“ +2 000лв.

Всичко за дейност: +9 000лв.

Всичко за функция: +9 000лв.

Всичко разходи дофинансиране: +9 000лв.

Всичко разходи по бюджета +10 522лв.

VІ. Корекции в Инвестиционната програма за 2018г. с целеви и собствени средства:

|  |  |  |  |  |  |
| --- | --- | --- | --- | --- | --- |
| Наименование на обекта | Финансиране с целеви средства /било/ | Финансиране с целеви средства /става/ | Финансиране със собствени средства /било/ | Финансиране със собствени средства /става/ | Корекция „+“/“-„ |
| §5203 „Придобиване на друго оборудване, машини и съоръжения“  Дейност 619 „Др. дейности по жил. строителство, благоустр. и рег. развитие“  Обект „Системи за видеонаблюдение на „Паметника на моряка“ и „Пробивът Кауфланд“  §5206 „Изграждане на инфраструктурни обекти“  Дейност 604 „Осветление на улици и площади“  Обект „ Осветление по главен път 1-2 Русе-Разград –проектиране“  Дейност 606 „Изграждане, ремонт и поддържане на улична мрежа“  Обект „Изграждане на обслужваща улица пред бл.73, 75, 77, 79, 81 на ул. „Мальовица“, гр. Русе“  Обект „Изграждане на улица към Драгажен флот, гр. Русе- проектиране  Обект „Изграждане на улица към местност „Христо Македонски“ –проектиране  Дейност 619 „Др. дейности по жил. строителство, благоустр. и рег. развитие“  Обект „Обновяване на 20 бр. детски площадки – АН+СМР и проектиране за обновяване на 25бр. детски площадки - 22 000 лв., гр. Русе“  Обект „Проектиране за благоустрояване:  1. Кв.857 и кв.856, кв. „Дружба1“ около жилищни блокове „Мир“, „Гоце Делчев“, “Енерго“, „Люляк“ / обслужващи пътища и паркинги, детска площадка, алеи, озеленяване, ел.осветление/.  2. Кв. 610, 901.1, 706, кв. „Дружба 2“ около жилищни блокове: „Червен“, „Тинтява“, „Астра“, „Русенски Лом“, „Пощенец“, „Машпроект“, „Хоризонт“, „Железничар“, „Елена“ / обслужващи пътища, паркинги, озеленяване, алеи, площадки за отдих, ел.осветление/  Обект „Временен открит паркинг за автомобили на ул. „Мадарски конник, гр. Русе“ – проектиране“  Обект „Проект за възстановяване на първоначалните параметри на язовир „Образцов чифлик“  Дейност 714 „ Спортни бази за спорт за всички“  Обект „Плувен комплекс и благоустрояване кв. 3004 Източна промишлена зона на гр. Русе проектиране“ | 0  17 000  6 000  10 000  7 000  552 000  24 000  0  50 000 | 9 433  14 700  5 400  9 240  6 360  546 510  22 080  777  51 500 | 30 000  15 000 | 30 723  14 277 | +9 433  -2 300  -600  -760  -640  -5 490  -1 920  +723  +777  -723  +1 500 |

**8 Точка**

**Информация за изменения на Бюджета на Община Русе към 30.09.2018 г.**

**Чл.-кор. проф. Хр. Белоев:** Госпожа Пенева.

**Г-жа Ем. Пенева:** Информацията за изменение на бюджета на Община Русе към 30 септември ви е предоставена в 3 приложения. Като в първото приложение са дадени всички писма и нормативни документи, които касаят трансформацията на общинския бюджет от своя първоначален размер 134 646 845 лева до неговия размер към 30 септември 137 551 026 лева. Второто приложение дава информация как е разпределен този бюджет съответно по параграфи на държавни и местни дейности, и дофинансиране. И третото приложение дава информация за индикативния разчет на средствата от Европейския съюз, съобразени с очакваното изпълнение на дейностите по проектите през 2018 година. Общинският бюджет към 30 септември е балансиран и гарантира нормално функциониране на всички дейности. Информацията е само за информация без решение.

**Чл.-кор. проф. Хр. Белоев:** Благодаря. По информацията изказвания, въпроси? Няма.

**9 Точка**

**Изменение в т.1 от Решение № 483, прието с Протокол № 20 от 23.03.2017г. във връзка с поемане на общински дълг за изпълнение на дейности по ремонт на първостепенна и второстепенна улична мрежа на територията на град Русе, в частта „Условия на усвояване и погасяване“**

**Чл.-кор. проф. Хр. Белоев:** Госпожа Пенева.

**Г-жа Ем. Пенева:** Уважаеми дами и господа общински съветници, предложението е за изменение на точка 1 от решение 483 взето на дата 23.03.2017 г. във връзка със сключения договор съответно за ремонтни дейности по първостепенна и второстепенна улична мрежа. Предложението касае единствено и само условията за усвояване на съответния кредит дългосрочен от 10 000 000 лева, като нашето предложение е в срока от 24 месеца да бъде удължен на 36 месеца. Причина за това е писмо на ВиК ООД, в което са изложени сроковете на изпълнение на инвестиционната им програма. Всички останали условия съответно по договора остават без промяна.

**Чл.-кор. проф. Хр. Белоев:** Благодаря. Въпроси? Изказвания? Няма. Режим на гласуване.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 1001**

На основание чл.21, ал.2, във връзка с чл.21, ал.1, т.10 от ЗМСМА и чл. 17, ал.1 от Закона за общинския дълг и във връзка с чл.3, т.2 от Закона за общинския дълг, Общинският съвет реши:

1. Изменя т.1 от Решение № 483, прието с Протокол № 20 от 23.03.2017г., във връзка с поемане на общински дълг за изпълнение на дейности по ремонт на първостепенна и второстепенна улична мрежа на територията на град Русе, в частта „Условия на усвояване и погасяване“, както следва

- срок на усвояване на кредита – до 36 месеца.

2. Възлага на Кмета на Община Русе да подпише Анекс към договора за кредит №1406/05.09.2017г., както и да извърши необходими правни и фактически действия за изпълнение на решението по т. 1. като всички останали условия по договора за кредит се запазват, включително и общия срок за издължаване на кредита от 120 месеца и начина на погасяване на равни месечни вноски по главницата, след изтичане на този 36-месечен срок.

**10 Точка**

**Изменение на т. 2 от Решение №1055/16.12.2010 г. на Общински съвет – Русе за разпределение на средствата, постъпили от предоставените за управление на кметството в с. Червена вода имоти – земеделска земя**

**Чл.-кор. проф. Хр. Белоев:** Кой докладва? (коментар от зала не се чува) Да, заповядайте.

**Г-н Р. Русев:** Господин Стоилов, уважаеми дами и господа съветници, поддържам предложението си за средствата, определени за поддръжката на детската градина и на училището да бъдат пренасочени съответно към читалището и към кметството.

**Чл.-кор. проф. Хр. Белоев:** Да, благодаря, господин Русев. Въпроси и изказвания? Няма. Гласуваме по точката.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 1002**

На основание чл. 21, ал. 2, във връзка с чл. 21, ал.1, т.8 от ЗМСМА и чл.8, ал.5 от ЗОС, Общинският съвет реши:

1. Изменя т. 2 от Решение № 1055/16.12.2010 г. на Общински съвет – Русе за стопанските 2018, 2019 и 2020 година деветдесетте процента (90 %) от средствата, придобити от отдаването под наем на предоставените на Кметство с. Червена вода земи с точка 1 от Решение № 1055/16.12.2010г на Общински съвет – Русе, да се изразходват, както следва:

- за финансово подпомагане на социално слаби ученици (І – ХІІ клас) – 40% (четиридесет процента) от сумата;

- за дейности и потребности на читалището – 45% (четиридесет и пет процента) от сумата;

- за ремонт на сгради общинска собственост, предоставени за ползване на Кметство Червена вода и за придобиване на активи в полза на местната общност – 15% (петнадесет процента).

2. Оставя без промяна условията на т.1; т.3; т.4 от Решение № 1055/16.12.2010 г. Общински съвет – Русе

**11 Точка**

**Съгласие на Община Русе да издаде Запис на заповед, без протест и разноски в полза на Министерство на труда и социалната политика, Управляващ орган на Оперативна програма „Развитие на човешките ресурси“ 2014-2020**

**Чл.-кор. проф. Хр. Белоев:** Госпожа Личева, заповядайте.

**Г-жа М. Личева:** Уважаеми общински съветници, рутинна процедура за даване на съгласие на Община Русе за даване на запис, издаване на запис на заповед без протест и разноски в полза на Министерство на труда и социалната политика.

**Чл.-кор. проф. Хр. Белоев:** Да, благодаря ви. Въпроси и изказвания?

**Г-жа М. Личева:** Само да кажа, че поради технически грешки са допуснати ... някои корекции в текстовете да ги изчета. В преамбюлът на предложението се правят следните корекции, в изречение 1-во, число „ ... 2120 ... „, става „ ... 2020 ...“. В решение, в точка 1 се правят следните корекции: ОП „Регионално развитие“ да се чете ОП „Развитие на човешките ресурси“ и число „ ... 2120 ...“ да се чете „ ...2020 ...“.

**Чл.-кор. проф. Хр. Белоев:** Дайте ми промените. Благодаря. Въпроси и изказвания? Няма. Гласуваме точката с направените промени в текста и в решение 1.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 1003**

На основание чл. 21, ал. 2, във връзка с чл. 21, ал. 1, т. 23 от ЗМСМА, Общински съвет – Русе реши:

1. Дава съгласие Община Русе да издаде Запис на заповед, неотменимо и безусловно, без протест и разноски, без никакви възражения и без такси и удръжки от какъвто и да било характер, платим на предявяване в полза на, Министерство на труда и социалната политика, с адрес: 1051 гр. София, ул. „Триадица” № 2, ЕИК 000695395, в качеството му на Управляващ орган по оперативна програма „Развитие на човешките ресурси“ 2014-2020 г., представлявано от Зорница Русинова – заместник- министър и Ръководител на Управляващия орган в размер на 200 000лв. (двеста хиляди лева), представляващи 20 % от стойността на проекта, във връзка със сключен административен договор № BG05M9OP001-2.008-0003 по Оперативна програма Развитие на човешките ресурси“ 2014-2020г., за изпълнение на Проект„Разкриване на Център за комплексно обслужване на лица с увреждания, вкл. с тежки увреждания в Община Русе“.

2. Упълномощава Кмета на Община Русе - Пламен Стоилов да подпише Записа на заповед и всички изискуеми документи по издаване на същия в изпълнение на решението на ОбС– Русе.

**12 Точка**

**Одобряване на споразумения за изменение на договорите за партньорство за реализацията на Проект „Интегриран подход на Община Русе за интеграция на ромите и други уязвими групи на територията на общини от Област Русе“**

**Чл.-кор. проф. Хр. Белоев:** Госпожа Личева, заповядайте.

**Г-жа М. Личева:** Знаете, че Община Русе изпълнява този проект, поради удължаване срока на проекта и изменение на някои от дейностите се налага и всъщност одобрение на анекси към споразуменията вече подписани с нашите партньори: Община Ветово, Медицински център Медика Експерт и четирите неправителствени организации, така както са ви представени и текстовете в проекта на споразумението.

**Чл.-кор. проф. Хр. Белоев:** Благодаря. Въпроси и изказвания? Няма. Гласуваме точката.

**КВОРУМ – 51. С 48 гласа „за”, 2 „против” и 1 „въздържали се” се прие**

**РЕШЕНИЕ № 1004**

На основание чл. 21, ал. 2 от ЗМСМА, във връзка с чл. 21, ал. 1, т. 23, чл. 59, чл. 61, ал. 1 и 2 от ЗМСМА, Общинският съвет реши:

1. Одобрява подписаните споразумения за изменение на договорите за партньорство за реализацията на Проект „Интегриран подход на Община Русе за интеграция на ромите и други уязвими групи на територията на общини от Област Русе“ със следните общини и юридически лица:
   1. Община Ветово /Приложение № 1/,
   2. МЦ „Медика-Експрес” ЕООД /Приложение № 2/,
   3. Сдружение на ОПЛ Русе /Приложение № 3/,
   4. Сдружение „Център Динамика”/Приложение № 4/,
   5. Сдружение „Еквилибриум”/Приложение № 5/,
   6. Association “Bulgarian-Romanian Trans-border Mediation Institute” /Приложение № 6/.

**13 Точка**

**Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – външен водопровод до имот с идентификатор 51679.503.2436 в местност „Дрибак 6“ в землището на с. Николово, Община Русе**

**Чл.-кор. проф. Хр. Белоев:** Заповядайте, господин Наков.

**Г-н Дим. Наков:** Благодаря Ви, господин Председателю. Уважаеми общински съветници, на вашето внимание се предлага да се одобри задание и да се разреши изработването на ПУП – парцеларен план за техническа инфраструктура външен водопровод в местността „Дрибак 6“, както и да се даде предварително съгласие за утвърждаване на трасе, срок от 1 година. Благодаря ви.

**Чл.-кор. проф. Хр. Белоев:** Благодаря. Въпроси и изказвания? Има положително становище от г-жа Генова, кмета. Така, не виждам. Режим на гласуване.

**КВОРУМ – 51. С 51 гласа „за”, 0 „против” и 0 „въздържали се” се прие**

**РЕШЕНИЕ № 1005**

На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 29, ал. 1 от ЗОЗЗ, чл. 30, ал. 3 от ППЗОЗЗ и искане вх. № УТ-16-49/29.08.2018 г. от Маруся Георгиева Пенева, Общинският съвет реши:

1. Одобрява задание и разрешава изработване на подробен устройствен план /ПУП/ – Парцеларен план за техническа инфраструктура извън урбанизираната територия – външен водопровод до имот с идентификатор 51679.503.2436 в местност „Дрибак 6“, землище на с. Николово, Община Русе през следните имоти: 51679.175.470, 51679.503.7004 и 51679.503.7006 – общинска публична собственост с НТП „За селскостопански, горски, ведомствен път“ по първи вариант на трасе.

2. Дава предварително съгласие за утвърждаване на трасе на довеждащата инфраструктура за срок от една година.

**14 Точка**

**Даване на Разрешение за изработване на проект за подробен устройствен план – план за застрояване на поземлен имот с идентификатор 63427.150.480, находящ се в местността „Караманлийка“, гр. Русе**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря Ви, господин Председателю. Уважаеми общински съветници, на вашето внимание се предлага проект за решение за одобряване на задание и разрешаване изработването на ПУП – план за застрояване за имот в местността „Караманлийка“. С подробният устройствен план се задава за имота, се отрежда вилна зона, каквото е и предвиждането на Общият устройствен план. Благодаря.

**Чл.-кор. проф. Хр. Белоев:** Благодаря. Въпроси и изказвания? Няма. Режим на гласуване.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 1006**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-64/01.10.18 от Мартин Крумов Маринов, Общинският съвет реши:

1. Одобрява задание за проектиране на план за застрояване на поземлен имот с идентификатор 63427.150.480, находящ се в местността „Караманлийка“, гр. Русе, като с плана се определи зона за застрояване - вилна зона /Ов/. Планът за застрояване да се изработи с ограничителни линии на новото застрояване свободно разположени на по 4 метра от двете странични имотни граници и на 2 метра от външната имотна граница към обслужващия път от северозапад;
2. Разрешава изработване на план за застрояване на поземлен имот с идентификатор 63427.150.480, находящ се в местността „Караманлийка“, гр. Русе, в съответствие с одобреното в т.1 задание.

**15 Точка**

**Даване на Разрешение за изработване на проект за подробен устройствен план – план за застрояване на поземлен имот с идентификатор 63427.152.145, находящ се в местността „Нови халваджи“, гр. Русе**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря Ви, господин Председателю. Уважаеми общински съветници, на вашето внимание се предлага проект за решение за одобряване на задание и разрешаване изработването на ПУП – план за застрояване за имот в местността „Нови Халваджи“. С подробният устройствен план се отрежда територия за вилна зона, каквото е предвиждането на Общият устройствен план. Благодаря.

**Чл.-кор. проф. Хр. Белоев:** Благодаря. Въпроси и изказвания? Няма Режим на гласуване.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 1007**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-65/01.10.18 от Мелиха Арифова Хасанова, Общинският съвет реши:

1. Одобрява задание за проектиране на план за застрояване на поземлен имот с идентификатор 63427.152.145, находящ се в местността „Нови халваджи“, гр. Русе, като с плана се определи зона за застрояване - вилна зона /Ов/. Планът за застрояване да се изработи с ограничителни линии на застрояване свободно разположени на 4 метра от западната странична имотна граница и на 6 метра от северната имотна граница, на 3 метра от обслужващия път от юг и на 1 метър от обслужващия път от изток;
2. Разрешава изработване на план за застрояване на поземлен имот с идентификатор 63427.152.145, находящ се в местността „Нови халваджи“, гр. Русе, в съответствие с одобреното в т.1 задание.

**16 Точка**

**Даване на разрешение за изработване на проект за Подробен устройствен план – План за застрояване за поземлен имот с идентификатор 77342.13.92 по КККР на гр. Русе, находящ се в местност „Ясаци“, землището на с. Хотанца**

**Чл.-кор. проф. Хр. Белоев:** Заповядайте, господин Наков.

**Г-н Дим. Наков:** Благодаря Ви, господин Председателю. Уважаеми общински съветници, на вашето внимание се предлага проект за решение за одобряване на задания и разрешаване изработването на ПУП – план за застрояване. С подробният устройствен план се предвижда за имота в местността „Ясаците“ на с. Хотанца да се определи зона, предимно производствена. За тази местност все още няма Общ устройствен план. Благодаря.

**Чл.-кор. проф. Хр. Белоев:** Благодаря. Въпроси и изказвания? Няма Режим на гласуване.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 1008**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 110, ал. 1, т. 3 от ЗУТ и искане с вх. №УТ-27-67 от 05.10.2018 г., от „БОНЕВИ 2000“ ЕООД, Общинският съвет реши:

1. Одобрява задание за изработване на Подробен устройствен план (ПУП) – План за застрояване (ПЗ) за ПИ с идентификатор 77342.13.92по КККР на гр. Русе, находящ се в местност „Ясаци“, землището на с. Хотанца, община Русе. Определя се производствена устройствена зона – „Предимно производствена“ (Пп), като се спазят изискванията за параметри съгласно чл. 25 от Наредба №7 от 22.12.2003 г. за правила и нормативи за устройство на отделните видове територии и устройствени зони. Със ПУП-ПЗ се предвижда с ограничителни линии ново, свободно разположено застрояване, изтеглено на законоустановените отстояния от граници на имота и с височина до 15,00 м. Устройственият план да се изработи в съответствие с изискванията на Наредба №8 за обема и съдържанието на устройствените планове и на чл. 108, ал. 2 от ЗУТ;
2. Разрешава изработването на ПУП – ПЗ за ПИ с идентификатор 77342.13.92по КККР на гр. Русе, находящ се в местност „Ясаци“, землището на с. Хотанца, община Русе, в съответствие с одобреното в т. 1 задание.

**17 Точка**

**Даване на Разрешение за изработване на проект за подробен устройствен план – план за застрояване на поземлен имот с идентификатор 63427.149.291, находящ се в местността „Касева чешма“, гр. Русе**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря Ви, господин Председателю. Уважаеми общински съветници, на вашето внимание се предлага да се одобри задание и да се разреши изработването на ПУП – план за застрояване за имот в местността „Касева чешма“. С подробният устройствен план се определя вилна зона, каквото е и предвиждането в Общият устройствен план. Благодаря.

**Чл.-кор. проф. Хр. Белоев:** Благодаря. Въпроси и изказвания? Няма Режим на гласуване.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 1009**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-62/26.09.18 от Иван Янков Вачков, Общинският съвет реши:

1. Одобрява задание за проектиране на план за застрояване на поземлен имот с идентификатор 63427.149.291, находящ се в местността „Касева чешма“, гр. Русе, като с плана се определи зона за застрояване - вилна зона /Ов/. Планът за застрояване да се изработи с ограничителни линии на новото застрояване свободно разположени на по 4 метра от двете странични имотни граници, на външната имотна граница към обслужващия път от юг и на 5 метра от северната външна граница на имота. Да се запази като елемент на плана съществуващото застрояване в югозападната част на имота, за което има издадени строителни книжа;
2. Разрешава изработване на план за застрояване на поземлен имот с идентификатор 63427.149.291, находящ се в местността „Касева чешма“, гр. Русе, в съответствие с одобреното в т.1 задание.

**18 Точка**

**Приемане на Вътрешни правила за организацията и реда за проверка на декларации и за установяване на конфликт на интереси в Общински съвет – Русе**

**Г-н Дим. Кънчев:** Заповядайте, проф. Белоев.

**Чл.-кор. проф. Хр. Белоев:** Внасям докладната по внесен доклад от председателя на постоянната комисия по Закона за противодействие на корупцията и отнемане на незаконно придобито имущество. Ние трябва да приемем вътрешни правила. На 2 места в текста има точки поставени, многоточие „Русе“ се поставя и на двете места.

**Г-н Дим. Кънчев:** Благодаря. Иска ли някой да вземе отношение към материала? Заповядайте, Венци Великов.

**Г-н Венцислав Великов:** Уважаеми господин Председател, уважаеми колеги, уважаеми господин Кмете, искам да благодаря на всички членове на комисията КОНПИ за ентусиазма, денонощната работа по тези правила. И въпреки яростните спорове, които имахме по тях, все пак с единодушие приехме тези правила, които моля да одобрите. Благодаря.

**Г-н Дим. Кънчев:** Благодаря ви. Друг иска ли да вземе отношение? Няма. Процедура на гласуване.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 1010**

На основание чл.21, ал.1, т.23 от ЗМСМА и чл.10 от Наредбата за организацията и реда за извършване на проверка на декларации и за установяване на конфликт на интереси, Общинският съвет реши:

1. Утвърждава Вътрешни правила за организацията и реда за проверка на декларации и за установяване на конфликт на интереси в Общински съвет – Русе. /Приложение 1/.

**19 Точка**

**Определяне на представител на Общински съвет – Русе в комисията, която оценява проектните предложения за паметника на Васил Левски**

**Г-н Дим. Кънчев:** Професор Белоев.

**Чл.-кор. проф. Хр. Белоев:** По постъпило искане от сдружението за изграждане на паметник на Васил Левски след обсъждане правим предложение да определим за наш представител от общинския съвет Тихомир Георгиев.

**Г-н Дим. Кънчев:** Благодаря. Други предложения? Няма желаещи за изказване. Процедура на гласуване.

**КВОРУМ – 48. С 47 гласа „за”, 0 „против” и 1 „въздържали се” се прие**

**РЕШЕНИЕ № 1011**

На основание чл.21, ал.1, т.23, във връзка с чл.21, ал.2 от ЗМСМА, Общинският съвет реши:

1. Определя общинския съветник Тихомир Георгиев да участва като представител на Общински съвет – Русе в комисията, която ще оцени постъпилите проектни предложения за паметник на Васил Левски в град Русе.

**20 Точка**

**Питания на общински съветници**

**Чл.-кор. проф. Хр. Белоев:** Питане от Велизар Павлов, д-р Константинова и Иван Станев. Кой ще ... Велизар Павлов.

**Проф. Вел. Павлов:** Бих искал да помоля снимките, да, благодаря. Уважаеми господин Председател, уважаеми господин Кмет, уважаеми колеги, с нашето питане поставяме един изключително сериозен и актуален въпрос. Това е може би най-големия проблем, който стои на дневен ред пред Община Русе и той е свързан със състоянието на превозните средства, които се използват за нуждите на обществения градски транспорт. Всички ние сме свидетели в какво състояние са тролейбусите и автобусите, които се използват за нуждите на обществения градски транспорт, меко казано лошо. Грозни, силно амортизирани, опасни превозни средства. Искам да кажа, че тези определения не са наши, това са определения на русенски граждани, в това число и на шофьори, които управляват тези превозни средства. Тези са по-меките определения, към тях може да прибавим и определения като боклуци или пък курници, които нали ..., говори за едно много силно отвращение на хората. Добре известно е, че обществения градски транспорт е важна социална функция, която е грижа на общините, не само в България, а и в Европа. Практика е общините да обновяват автобусния парк чрез бюджетни средства, европейски програми или целеви държавни субсидии, а стопанисването, поддръжката, експлоатацията да се осъществяват от общински търговски дружества. Простите сметки показват, че не е възможно с приходи от постъпления за билети и карти да се закупуват нови превозни средства. Тука искам да кажа не само нови, ами и рециклирани, то е много сериозна инвестиция. Приходи от билети и карти стигат общо взето до издръжка на персонала и поддръжка на превозните средства. Нито да се изплащат кредити за тяхното купуване. В тази връзка са и нашите два въпроса: първо, имате ли намерение да инициирате извънредна сесия на Общински съвет – Русе, на която да се обсъдят варианти и възможности за решаване на проблемите на обществения градски транспорт в Русе и ако да в какъв срок? Второ, кога ще бъдат закупени първите нови превозни средства, наше убеждение е, че това трябва да става поетапно, нали няма как изведнъж тотално всички превозни средства да станат нови, за нуждите на обществения градски транспорт, които да бъдат стопанисвани и експлоатирани от Общински транспорт Русе АД. Нашето виждане е, че това може да се осъществи още през 2019 година стига да има добра воля чрез собствени общински бюджетни средства, искане за целева държавна субсидия от натрупаните държавни бюджетни излишъци. Уважаеми господин Стоилов, проблемът, който поставяме е от голямо обществено значение и в тази връзка се надяваме да отговорите лично на сесията на общинския съвет не само на нас, а и на всички русенски граждани. Благодаря.

**Чл.-кор. проф. Хр. Белоев:** Благодаря. Наталия Кръстева от името на кмета.

**Г-жа Н. Кръстева:** До Велизар Павлов – общински съветник, до госпожа Теодора Константинова – общински съветник, до господин Иван Станев също общински съветник, уважаеми общински съветници във връзка с входирано Ваше питане № 06-01-192/09.11.18 г. относно закупуването на нови превозни средства за нуждите на обществения градски транспорт свеждам до вниманието Ви следното: във връзка с точка1 от Вашето питане Ви информирам, че на този етап не се предвижда иницииране на извънредна сесия, на която да бъдат обсъждани варианти и възможности за решаване проблемите на обществения градски транспорт. Темата нееднократно е обсъждана, както в постоянните комисии на Общински съвет – Русе, така и на заседанията му. По точка 2 - След регистрацията на „Общински транспорт Русе“ АД през месец септември 2017 г., общината има вътрешен оператор и като цяло намерението е да се стартира поетапно обновяване на парка. Тъй като закупуването на изцяло нови превозни средства е значително голяма инвестиция превишаваща 10 млн. лв., на този етап се обследват всякакви варианти, както за закупуване на рециклирани такива, така и мобилизиране на финансиране от Европейските структурни и инвестиционни фондове. Предложението Ви това да се осъществи чрез собствени общински бюджетни средства и искане за целева държавна субсидия от натрупаните държавни бюджетни излишъци е неприемливо и незаконосъобразно, тъй като едно такова финансиране се определя като държавна помощ. Държавната помощ се дефинира като "всякаква помощ, предоставена от държавата или общината чрез държавни или общински ресурси, пряко или чрез други лица, под каквато и да е форма, която нарушава или застрашава свободната конкуренция чрез поставянето в по-благоприятно положение на определени предприятия, производството или търговията на определени стоки, или предоставянето на определени услуги". От обсега на закона се изключва държавна помощ предоставяната от държавата подкрепена за земеделието, рибно стопанство и за отбранителната промишленост. Тези помощи се регламентират с отделен нормативен акт. По отношение на техническото и функционалното състояние на превозните средства – съгласно наредба № Н-32 от 16.12.2011 г. за периодичните прегледи за проверка на техническата изправност на пътните превозни издадена от министъра на транспорта информационните технологии и съобщения, всички автобуси и тролейбуси преминават технически преглед на всеки шест месеца в пунктовете за извършване на периодични прегледи, където се извършват проверки на техническата им изправност и спазване изискванията за безопасност на пътниците. Организацията на ежедневните проверки за техническата изправност на превозните средства преди излизането им от гаража е задължение на управителите на фирмите превозвачи. В правомощията на Изпълнителна агенция „Автомобилна администрация“ е да осъществява контрол по спазването на тези изисквания. Уважаеми общински съветници, това е отговора от администрацията, извън него държа да сведа до Вашето внимание и това смятам, че е известно на всички общински съветници, има и публикация в днешния вестник, като сте посочили 2 града Сливен и Перник, които наскоро са се сдобили с превозни средства, че ако през 2007-2008 година, когато общинска администрация е ръководена от друга партийна конюнктура не беше допуснато навлизането на ЕГГЕД като превозвач в град Русе общинска администрация щеше да разполага с общинско дружество, което да има възможност и по оперативни програми да закупи такива транспортни средства, както са направили колегите от Перник и от Сливен. Тоест фактът на наличието на една външна фирма, която не е дала възможност Община Русе да разполага със собствено общинско предприятие, депо или търговско дружество с общинско участие ни е поставила в това състояние, в което да не можем все още да предоставим такива превозни средства на нашите граждани.

**Чл.-кор. проф. Хр. Белоев:** Да, благодаря. Господин Павлов. ( коментар от зала не се чува ) Господин кмета.

**Г-н Пл. Стоилов**: Предвид на това, че г-н Павлов искаше лично да отговоря, искам да дам малко яснота и пояснения по въпроса. Проблемът с градския транспорт е един от приоритетните, който стои на вниманието на администрацията за решаване. Няма да се връщам на причините довели до това състояние. Така или иначе имаме една ситуация в момента, която трябва да бъде решена. Няколко неща искам да кажа, които трябва да бъдат пределно ясни като дадености. Няма как този транспорт да е печеливш, това е една социална функция, която трябва да се извършва от общината. В резултат на това и когато тая дейност беше аутсорствана, давана на други фирми, тя затова до там и стигна, че ЕГГЕД абдикира и само ограничен кръг хора знаят колко усилия ни костваше да успеем да задържим това оттегляне, да не стане толкова бързо и да минем през тоя процес на закупуване на дружество, защото имаше реален риск ние да останем без този екологичен транспорт. Второ, в моментът техниката, която е общински тролейбусен транспорт е меко казано стара и амортизирана. Това, което имам като гаранции от екипа и ръководството е, че те могат да осигурят още в рамките на поне година експлоатацията нормалната на тия машини. Трябва да знаете, че на нас са ни необходими за пълна експлоатация, макар че по програмата са дадени 50 тролейбуса, в рамките на около 30 те са в състояние да използват своето ..., своята задача. На този етап, обаче имаме драстична необходимост от спешно придобиване на 5 до 7 тролейбуса, които да бъдат в сравнително добро състояние. Цената на нов варира в рамките на 300-400 хиляди евро. Вариантите да се мине на закупуване на подвижен състав на тоя етап не са реални като перспектива, но искам да знаете, че ние може би от 3-4 месеца много активно работим по варианта за спешно придобиване на 5 до 7 машини, които да бъдат в сравнително добро състояние и да подменят най-амортизираните и тия, които са в най-лошо състояние. Включително и вчера група на предприятието, заедно с представител на администрацията извърши оглед в Стара Загора на 7 машини, за съжаление имах уверението на кмета, че те са в добро състояние, за съжаление това са машини, които абсолютно не стават за експлоатация, тъй като и реално от 2015-та са изведени от експлоатация. В моментът работим по 2 други варианта с 2 града от европейски страни, където избягнахме посредника, който предварително ни се предлагаше, директно сме влезли на контакт с общините и търсим вариант за закупуване на такива превозни средства втора употреба. Заедно с г-н Карапчански и Емилия имаме осигурен един ресурс, който да ни даде възможност да бъдат закупени от 5 до 7 машини. Въпросът е, че на тоя етап ние не сме готови с машините. Що се отнася до новите машини, ние ще направим всичко възможно в остатъчния ресурс на Региони в растеж да направим така, че усвояването на средства по европейските програми да ни даде възможност ние да кандидатстваме за преразпределението на парите от остатъчния ресурс, където имаме възможност при добра организация и разбира се при добро стечение на нещата да кандидатстваме за чисто нови машини. За съжаление ние бяхме единственият град от седемте града, които правиха Интегриран градски транспорт, които не бяхме допустими да кандидатстваме за подвижен състав. Всички останали градове до Плевен включително в рамките на 8, 10, 12 милиона евро закупуваха техника. И ние пропуснахме един така златен шанс, но пак казвам аз няма да се обръщам назад и да търся причини и да виним, когото и да е. Уверявам Общинският съвет, че това наистина е изключителен приоритет за нас и се надявам в така скоро време да предложим на общинския съвет вариант за частично решение на проблема, като това, което каза проф. Павлов е абсолютно вярно. Ние ще вървим към поетапно обновяване на парка. Значи, нас са ни необходими в рамките на до 20 машини при новата транспортна схема, която ще намали броя на линиите и разхода. Ние ще бъдем в състояние да дадем съответното качество на гражданите. По отношение на автобусният превоз много пъти съм заявявал, че това, което е допуснато той да се поеме от фирми, нали без да имам нищо против средния и дребния бизнес, но не може една фирма, която е ООД от 50 ООД-та като всеки един има 1 автобус на по 15 години, 20, всичките различни, всичките с най-различни стандарти да обслужват автобусния превоз. За нас важната крачка напред, тогава ще се чуе мнението на общинския съвет, тогава ще се обсъди и проблема предлагам, защото не считам, че на тоя етап извънредна сесия би дала някакво друго решение. С новата транспортна схема ще се даде възможност за стартиране на съответните обществени поръчки и други варианти. Но, ако питате лично мен за моята позиция аз съм на мнение, че общината трябва да администрира общинския транспорт. Група грешка е допусната навремето, когато това нещо е дадено в други ръце. Защото ето, ще видите като почнем новия бюджет, ще видите ние ще предложим увеличение на Паркстрой. Когато дейността по поддържане на зелените площи е дадена на външни фирми и сме закрили нашето предприятие, сега ни трябват години, за да може поетапно ние да докараме това предприятие в състояние да може да поеме, да може да поеме поемането на тая дейност. ( коментар от зала не се чува ) Нещо не бях ясен ли?

**Чл.-кор. проф. Хр. Белоев:** Моля за тишина в залата.

**Г-н Пл. Стоилов:** Моля? ( коментар от зала не се чува ) Значи, Паркстрой беше закрит, защото по време на предишните екипи, които управляваха дейността беше дадена на други фирми. Реално Паркстрой изобщо не вършеше никаква дейност. Той беше преобразуван в общинско предприятие, за да може не да източва пари от общината като дружество, което е на нула и с нулева печалба, а да стане общинско предприятие, където парите са в общината. Вие сте много добър икономист, управлявали сте ресора, точно сега на Вас да го обяснявам това, мисля че не е редно. Пак казвам, когато ликвидираш една структура общинска и дадеш дейността, която общината върши, както в Русе се е случило поддържането на обществената хигиена, с поддържането на зелените площи и с много други неща, след това е много трудно самата община да поеме ...

**Чл.-кор. проф. Хр. Белоев:** Моля за тишина в залата.

**Г-н Пл. Стоилов:** ... и да има ресурса да изпълнява тая дейност. Така, че с общинския автотранспорт, мисля че нещата на този етап има ясна визия, има ясна програма какво се прави и вървим напред. Просто, трябва ни търпение.

**Чл.-кор. проф. Хр. Белоев:** Да, благодаря. Господин Павлов.

**Проф. Вел. Павлов:** Благодаря, господин Кмет, наистина Вашия отговор, който получихме току-що показа много висока степен на загриженост. Аз имах малко по-различна нагласа, но след като мнението, което изказахте в голяма степен съвпада и с нашето мнение, нали и вижданията по въпроса. Благодаря от името на групата Демократична България. Искам да допълня само две неща: първо, от Вашето изказване стана ясно, че все пак има място за извънредна сесия на общинския съвет до края на мандата. Силно се надяваме до края на мандата да се види светлина в тунела и да започне едно такова обновяване на превозните средства. Нещо, на което много не се обърна внимание е състоянието на превозните средства, особено тези, които ги експлоатират частните превозвачи, те наистина са опасни. И тука в отговорът е посочено, че това е грижа на АПИ, но не може общината да вижда в какво състояние са тези превозни средства. Трябва да ви кажа, че ако обърнете внимание ще видите, че едва ли има автобус, който да има дълбочина на протектора повече от 4 милиметра. Тоест гумите са силно износени, вратите не се затварят, изпочупени, това е мнение на шофьори. Състоянието е изключително тежко и нищо чудно да стане и някой инцидент. Дай Боже, да не се случва такъв. Благодаря още един път за отговора.

**Чл.-кор. проф. Хр. Белоев:** Да, благодаря.

**Г-н Пл. Стоилов:** Професор Павлов ме подсети да дам още едно пояснение. Ние не оставяме фирмите на самоконтрол. Позволявам си да информирам Общинския съвет, че не случайно при нас сме назначили за началник на центъра за управление на транспорта бившия началник на Пътна полиция Румен Кръстев. Той лично ръководи внезапни проверки, които се правят, както по отношение на изпълнението на договорите, така и вчера, завчера разписахме една заповед за проверка по метода на Таен клиент, защото имаме много сигнали от гражданите за злоупотреби от водачите. Тоест извършват се системно проверки и се налагат глоби на фирмите за неизпълнение на техните договори. Що се отнася до качеството и сигурността на превозните средства трябва да е ясно на всички превозвачи, че ние имаме принципна договорка с Държавна автомобилна инспекция и те подлежат на внезапни проверки, където ще бъдем безкомпромисни. Така, че в това отношение, независимо какъв е състава в момента не се прави компромис с неговото качество. Още повече, искам да ви кажа ежедневно получаваме сигнали от гражданите и това е най-работещия механизъм. Винаги съм призовавал гражданите, когато видят нещо нередно, в каквото и да е, което е свързано с дейността на администрацията или на техните права нека да сигнализират на 112, да подават сигнали до администрацията, аз уверявам, че се реагира незабавно. И по отношение на нарушителите, към които ние сме изрядни като платци ви гарантирам, че ще има без компромис.

**Чл.-кор. проф. Хр. Белоев:** Благодаря. Доктор Константинова.

**Д-р Т. Константинова:** Благодаря много на господин Стоилов. Много изчерпателно и както каза професора, групата ни е доволна от отговора, от мненията и позициите, перспективите, които се очертават. Единствено, което така, отново искаме да подчертаем и снимките могат да вървят още веднъж на екрана, е, че явно при провеждане на конкурси и при огледа на съответните транспортни средства не е имало никаква друга възможност, оценяващите да намерят по-добри превозни средства от тези, които виждаме ... Много, моля, ако може отново да дадете снимките. Тъй като сутрин пътувам малко по-дълго време до моето работно място, имам възможността да наблюдавам различни автобуси, автобусчета, някои от които на дупки, някои от които имам чувството, че ще се разпаднат всеки момент от ръжда. И не мога да разбера по какъв начин те преминават тези 6-месечни прегледи и как биват допускани, тъй като не мисля, че в никакъв случай частните превозни средства в такова състояние биха преминали такива прегледи. А ежедневни проверки за техническа изправност дали включват и това в какво състояние са корпусите на тези превозни средства? И аз казвам като професора, дай Боже да не се случи някаква драма, за да ни дойде така в съзнанието, че трябва много внимателно да оглеждаме тези, които ще превозват нашите съграждани. Благодаря.

**Чл.-кор. проф. Хр. Белоев:** Благодаря. Господин кмета.

**Г-н Пл. Стоилов:** Пак искам да внеса едно пояснение, значи това е заварено положение в резултат на създадената организация за управление на общинския транспорт. След влизане в сила на новата транспортна схема, тук ще напомня също, че не е провеждане и процедура по Закона за обществените поръчки, каквато е трябвало да има. Тук в новата процедура, която ще бъде ..., пак казвам моето желание е да се управлява тоя транспорт от общината, независимо от това, че примерно само за Общински автотранспорт ежегодно ние ще трябва да дофинансираме в рамките на шест, пет, шест, седемстотин хиляди, тъй като там печалба няма. Това е за заплати, във връзка с промените за заплатите, за издръжка, за ремонти и всичко останало. Долу-горе толкова вероятно би била и сумата за автобусния общински превоз. Но до момента, в който ние бъдем готови изцяло да поемем това, може да се наложи и вие сте прави, това ще го обсъдим отделно, дали ще бъде в отделна точка, в отделна сесия или дали ще бъде извънредна сесия .... Аз съм по склонен да се разгледа като отделна точка, в момента, в който практически решаваме някои от проблемите на автотранспорта, вероятно е да се мине през процедура на обществена поръчка, до момента в който общината е готова да поеме и двата вида транспорт, тъй като задачата е нелека и е свързана с много финансови средства. Категорично в новите процедури ще бъдат заложени изисквания, които да бъдат такива, че този, който се яви, евентуално спечели и осъществява тая процедура в рамките на определеното време, за което ще бъде поръчката да е с такива превозни средства, каквито да отговарят на всички стандарти. Това, което в моментът правим по междуградските линии. Там са заложени ясни критерии, сега не си спомням Евро 5 ли, колко бяха, но там се искат чисто нови автобуси, които отговарят изцяло на всички лицензи. Тези хора просто не са виновни, такива са условията, те им го позволяват, това са ...Преди 10 години тия автобуси са били съвсем нови, но в момента новите са изцяло амортизирани, те ги подменят с такива, които изобщо не отговарят на никакви стандарти, за съжаление си минават всички технически прегледи и ги дават технически изправни. Но това е абсурд за транспорта в Русе и тоя абсурд няма да продължи още дълго. Просто чакаме влизането на новата транспортна схема и задължително ще бъдат стартирани съответните процедури, може би с по-кратък срок до момента, в който сме готови да предложим нова визия. Просто това ще го обсъдим на сесия и общинския съвет ще го реши.

**Чл.-кор. проф. Хр. Белоев:** Благодаря. Други? Почти направихме обсъждане, около половин час, очертаха се някои неща, които както виждам се приемат от ... на питането. И е добре и както кмета каза, можем в точка, ако те са ясни нещата предварително, едва ли отделна извънредна сесия би била добре. Ако са изяснени предварително, разбира се. Така, че и това е един вид решение на нещата. Питане от Никола Михайлов, заповядайте.

**Проф. Н. Михайлов:** Уважаеми господин Кмете, уважаеми господин Председателю на Общинския съвет, уважаеми колеги общински съветници, дами и господа, питането се отнася относно искане на жители от с. Николово. Господин Кмете, през последните дни имах среща с жители на с. Николово, те поставиха редица въпроси за решаване сред, които и този за главния водопровод. Той е изграден преди повече от 60 години и е напълно амортизиран. При честите ремонти, които се налага ВиК Русе ООД да извършва се поврежда пътната настилка и практически една част от пътното платно е неизползваема и може да предизвика пътно-транспортно произшествие. В моментът се извършва прединвестиционно проучване на водната инфраструктура на селото. От друга страна е наличен идеен проект за водоснабдяване на същото населено място, което би ускорило изработването на един модерен работен проект. По данни на специалисти ориентировъчната стойност на изграждането на нов водопровод е от порядъка на 300 000 - 350 000 лв. Като се присъединявам към искането на подписалите се 436 жители на с. Николово, а най-вероятно към днешна дата те са повече

**Чл.-кор. проф. Хр. Белоев:** Моля за тишина.

**Проф. Н. Михайлов: ... за** изграждане на нов главен водопровод Ви моля да отговорите на следните въпроси: първо, обсъждана ли е идеята да се включи в бюджета на Община Русе за 2019 г. подмяна на главния водопровод в с. Николово? Второ, отчитайки факта , че бюджета на ВИК ООД Русе не е неограничен и дружеството вероятно ще решава сходни проблеми и в други населени места в общината като първа стъпка може ли да се заложи поетапно финансиране от Общината и изграждане на предлаганата водна инфраструктура в селото ? Трето, търсени ли са други източници за финансиране извън бюджета на Община Русе, за да се решат големи инфраструктурни проекти във ВиК сектора на Община Русе? Какво е направено досега? Господин Кмете, в съответствие с установената практика Ви моля за писмен и устен отговор съгласно член 105 (1 ) от „Правилник за организацията и дейността на Общински съвет –Русе , неговите комисии и взаимодействието му с общинската администрация.“ С уважение – моя милост.

**Чл.-кор. проф. Хр. Белоев:** Благодаря. Господин Наков от името на кмета, заповядайте.

**Г-н Дим. Наков:** Благодаря Ви, господин Председателю. Уважаеми господин Михайлов, вделоводството на Община Русе е постъпило Ваше питане относно състоянието на водопровод, който е част от водопроводната мрежа на с. Николово, Община Русе. Въз основа на направеното проучване и действащата нормативна уредба, Ви давам следните отговори на зададените в питането въпроси: първо, на 01.10.2016ц г. е сключен Договор за стопанисване, поддържане и експлоатация на вик системите и съоръженията и предоставяне на водоснабдителни и канализационни услуги „Асоциацията по ВиK на обособената територия, обслужвана от „Водоснабдяване и канализация“ ООД, гр. Русе и „Водоснабдяване и канализация“ ООД, гр. Русе, в качеството на Оператор. Съгласно чл. 7, точка 1, ал. а от този договор, на основание чл. 198н, ал. 1 от Закона за водите, всички инвестиции във ВиК системата в Обособената територия, се предвиждат в Подробната инвестиционна програма и се извършват от Оператора. Съгласно чл. 4.1. буква а от Договорът, от името на своите членове Асоциацията по ВиК предоставя на Оператора изключителното право да стопанисва, поддържа и експлоатира всички съществуващи и бъдещи Публични активи, при спазване на изискванията и ограниченията на Закона за водите и Закона за опазване на околната среда. Всички водопроводи, както и визирания от Вас, са част от предадените съоръжения и въз основа на договора се поддържат, експлоатират и стопанисват от ВиК-ООД Русе. Второ, съгласно чл. 2, точка 1 от Договорът, Асоциацията по ВиК възлага и Операторът приема за срока на действие на Договора: първо, да предоставя Услугите в Обособената територия; второ, да стопанисва, поддържа и експлоатира Публичните активи; трето, да упражнява всички права и да изпълнява всички задължения, възложени на Оператора от действащото право и четвърто да изпълнява другите задължения, посочени в Договора. В бюджетът на Община Русе, се предвиждат инвестиции за реконструкции на ВиК мрежата на територията на общината, в случаи, при които тези реконструкции се налагат при реализации на инвестиционни намерения на Община Русе. Това са основно инвестиционните проекти, които реализираме, там вече реконструкцията е за наша сметка на ВиК активите. Водопроводът ..., трето, водопроводът, за който се отнася Вашето питане, е част от водоснабдителната мрежа на с. Николово. За него е изготвен технически проект за зониране и реконструкция на водопроводната мрежа, който поетапно се реализира от ВиК-ООД, гр. Русе. По време предишният програмен период, който приключи през 2013 г. Община Русе е финансирала изготвянето на проекти за изграждане на канализационната мрежа и пречиствателна станция, както и реконструкция на водопроводната мрежа на с. Николово, с които е кандидатствала пред Управляващия орган на ОПОС, за финансиране на реализацията на тези проекти. По програмата са финансирани приоритетно проекти за населени места с над 10 000еквивалентни жители и по тази причина проекта за с. Николово не е финансиран. Към настоящият момент се изготвя регионално прединвестиционно проучване, финансирано от МРРБ. Съгласно действащите нормативи, контролът и управлението на дейностите по приключване на РПИП-овете, както и по-нататъшното финансиране и реализация на проектите е от компетенциите на ВиК оператора, ВиК-ООД Русе. Реконструкцията на водопроводната мрежа на с.Николово, съгласно предвидените мерки в регионалните прединвестиционни планове са предвидени за следващия програмен период. В настоящият период, съгласно изискванията на МРРБ и МОСВ са предвидени мерки само за населени места над 10 000 еквивалентни жители. С уважение – кмета на Община Русе.

**Г-н Дим. Кънчев**: Благодаря. Професор Михайлов.

**Проф. Н. Михайлов**: Уважаеми господин Заместник-кмете, благодаря Ви за изработения отговор. Аз ще запозная обществеността в с. Николово с този отговор, но не мога да скрия разочарованието си най-малко, поради две причини. До следващият програмен период има много време, това означава, че проблемите ще останат. И на второ място, няма никаква гаранция, че в изискванията на МРРБ в новия програмен период ще отпадне това изискване от 10 000 еквивалентни жители. Значи, става дума за това, че аз, ако не греша, господин Кмете, само Русе по този параметър отговаря. С което искам да Ви помоля, просто един колегиален съвет, да потърсите и други възможности за финансиране на подобен род дейности, тъй като очевидно е, че проблема е сложен. Благодаря ви.

**Г-н Пл. Стоилов**: Само да внеса малко яснота по питането на проф. Михайлов. Значи, незаконосъобразно е ние да инвестираме средства в инфраструктура, която е предадена за управление на Оператора. Това означава да тръгнем по процедура да си увеличаваме това, което сме внесли като активи във ВиК. Знаете, че има Асоциация по ВиК, с нейно решение активите са предоставени на Оператора, изцяло задължение на Оператора е инвестициите и ремонта в тези дейности. Не случайно, оперативните ..., средствата, които отиват по оперативните програми са с бенефициент ВиК-Операторите, където общините са партньори, като собственик на активите. И в тая връзка, изцяло ангажимента, задължението е на Оператора. Следващият програмен период не е толкова далече, той стартира 2021-ва, така че и инж. Савов, който обясни на кмета на с. Николово във връзка с това питане, което беше преди може би седмица е, че това, което каза Наков, най-важното е да имаме прединвестиционно проучване и планове, защото без тях не може да се работи. В моментът, това което ще се случи следващата година, което стартира вече в Русе и аз вече няколко пъти го казвах, че само Русе и Враца от всички областни градове са готови, тъй като имат готови ПИП-ове, че ще стартира усвояването на втория етап на водните цикли. Това е ..., това са едни огромни проекти в рамките на 90-100 милиона и за Русе е перфектен варианта, че всъщност ние се възползваме бързо от това, почти първи ... И 2019-та започва, част от това се случва вече с подмяната на водопроводите, а 2019-та масирано подмяна на водопроводи в централната градска част и канализация, и стартира и Средна кула и Долапите, което го чакаме вече толкова много време тая канализация. За това не е проспано времето за Николово, тъй като ние сме подготвили съответния проект, кандидатствали, той е послужил като основа на ПИП-а, който в момента ..., като елемент на ПИП-а, който в момента се прави и 2021-ва, когато Николово е допустимо да получава средства ВиК-Оператора незабавно стартира със съответните процедури. Няма как това да се случи по-рано. Значи, пари да извадим сега общинския съвет да реши да извади 1 милион, това най-малкото ще бъде незаконосъобразно.

**Г-н Дим. Кънчев**: Следващото изказване ..., питане на общински съветник, Иво Пазарджиев.

**Г-н Иво Пазарджиев**: Уважаеми господин Кмете, в началото на месец ноември 2018 г. в сметището, намиращо се в посока с. Николово избухна пожар. Близо седмица русенци бяха тормозени от изключително силните миризми в и без това нечистия русенски въздух. Това предизвика справедливо недоволство на нашите съграждани. В общественото пространство се зародиха сериозни съмнения, че пожарът е умишлено предизвикан с цел икономия на средства. Моите въпроси към Вас, господин Кмете, са следните: установено ли е, каква е причината за избухналия пожар? Какви са нанесените щети от пожара? Какви мерки ще бъдат предприети, за да не бъде допускан нов пожар? Какви санкции ще претърпи операторът, управляващ сметището, във връзка с допуснатия пожар?

**Г-жа Н. Кръстева**: Уважаеми г-н Пазарджиев, във връзка с постъпило Ваше питане в общинска администрация, с вх.№ 06-01-196/18.11.2018 г., Ви уведомявам следното: по първия въпрос, на 03 ноември 2018 г. в 13.30 часа на територията на Регионално депо – Русе, в клетка 2 за неопасни отпадъци възниква пожар. Непосредствено след възникването на същия, оператора на Регионално депо е уведомил кмета на Община Русе и Регионална дирекция “Пожарна безопасност и защита на населението” Русе. Предвид обстоятелството, че възникването на пожара става в почивен ден, РИОСВ-Русе е уведомена незабавно в същия ден, чрез телефонно обаждане от Община Русе и респективно писмено уведомена в първия работен ден – на 05.11.2018 г., с писмо вх. № АО 4945/05.11.2018 г. На дата 05.11.2018 г. бе извършена съвместна проверка от Община Русе и РИОСВ-Русе, във връзка с възникване на пожара и изпълнение на Комплексно разрешително 181-Н1-110-АО/2010 г. На дата 06.11.2018 г. в изпълнение на Заповед № РД-01-2989/05.11.2018 г. на кмета на Община Русе бе извършена проверка, относно цялостното изпълнение на задълженията по Договор № ЗОП- 92/30.12.2016 г., пожарната безопасност на Регионално депо за неопасни, инертни и опасни отпадъци, както и проверка на задълженията на Изпълнителя по неотложно аварийно възстановителните работи при възникване на бедствия и аварии на територията на Регионално депо Русе. На база на същата са дадени предписания и наложени санкции, съгласно сключения договор по ЗОП. На същата дата 06.11.2018 г. пожарът е напълно овладян и потушен, като последствията от него са ликвидирани чрез запръстяване и отъпкване на участъците с 20 100 т. земни маси. Продължава запръстяването на незапалените депонирани места от Клетка 2, както и създаване на депо за земни маси в близост до мястото за депониране. Причините за възникване на пожара не са установени с точност. Основното на тази аварийна ситуация е, че чрез депонирането на отпадъци се получава отделяне на биогаз, който се разпростира в тялото на клетката за депониране. При най-малко количество неизгасена жар от отопление на твърдо гориво или лупа ефект, възниква възпламеняване на рециклируемия отпадък, което довежда до провеждане на огъня по протежение и дълбочина на насипаните отпадъци. Посоченото в питането Ви твърдение, че „пожарът е умишлено предизвикан с цел икономия на средства“ е безпочвено и необосновано. Напротив, по никакъв начин една аварийна ситуация не довежда до икономия на средства. По вторият Ви въпрос - Какви са нанесените щети от пожара? Материални щети от пожара на техниката и съоръженията на Регионално депо - Русе не са нанесени. Третият въпрос, предвид факта, че причините за възникване на пожара не са свързани с нарушения, касаещи изпълнението на Комплексното разрешително, респективно на начина на работа на оператора на депото, мерките ще бъдат насочени в предотвратяване на депонирането на изгасена жар в съдовете за битови отпадъци. Поради характеристиките и вида на техниката на сметосъбиращите дружества, оператора няма обективна възможност да проверява визуално съдържанието на превозвания отпадък. Предвид този факт са изпратени писма до фирмите, извършващи дейностите по сметосъбиране и сметоизвозване, да сигнализират Община Русе в случай на неспазване на разпоредбите на чл. 4, т. 18 от Наредба №15 на ОбС-Русе, а именно, че се забранява паленето и изгарянето на отпадъци в съдовете за отпадъци и изхвърлянето на незагасена жар. По четвъртият въпрос, за предотвратяване и преустановяване на административните нарушения по този закон и [Регламент ЕО № 1013 от 2006](apis://Base=APEV&Celex=32006R1013&Type=201/) г., както и за предотвратяване и отстраняване на вредните последици от тях компетентният орган или оправомощени от него длъжностни лица имат право да прилагат принудителни административни мерки. Като на основание чл.138, ал. 1, т.2 от Закона за управление на отпадъците контролният орган, а именно РИОСВ-Русе, съставиха АУАН на оператора на Регионално депо в размер от 7 000 лв. до 20 000 лв. Предвид констатациите от извършената проверка и във връзка с установени нарушенията на чл. 7, ал. 1, т.2, тире 2 и тире 5 и т.3 от Договор № ЗОП – 92/30.12.2016 г., на изпълнителя е наложена санкция от Община Русе в размер на 1 500 лв.

**Чл.-кор. проф. Хр. Белоев:** Благодаря. Господин Пазарджиев.

**Г-н Иво Пазарджиев:** Ще се възползвам от правото ми да задам два допълнителни въпроса. По 4-ти въпрос сте ми отговорили, че сте наложили глоба в размер на 1500 лева. Какво нарушение е установено, за да наложите тази глоба? И съгласно цитираният договор, в какъв порядък е глобата, фиксирана е точно на 1500 лева или е в някакъв интервал? И вторият ми въпрос е има ли грешка при депонирането на отпадъците, тоест да не са депонирани по правилен начин? Благодаря.

**Чл.-кор. проф. Хр. Белоев:** Благодаря. Госпожа Кръстева.

**Г-жа Н. Кръстева:** Както Ви казах и в отговора греша при депонирането на отпадъците няма. Санкцията, не разполагам в момента с договора, мисля че е фиксирана, твърда, ще проверя и ще Ви дам конкретен отговор. ( коментар от зала не се чува ) Да, мисля че е фиксирана. Третият въпрос ... ( коментар от зала не се чува ) Нямаше. Това беше.

**Чл.-кор. проф. Хр. Белоев:** Да, благодаря.

**Г-жа Н. Кръстева:** Но няма, категорично няма, няма умишлен палеж. Пак ви казах това, изводите, до които достигнахме в крайна сметка вие знаете, че в отдел „Екология“ има назначени инспектори по чистота, които ежедневно обикалят шестте района на града, разпределени са тоест в 6 района. Не винаги обективно е възможно при обикаляне да видиш дали при паленето на печки някой човек в контейнера за битов отпадък не си е изхвърлил не загасената жар. На 90% изводите до които стигаме е, че причината за това е точно такава. Няма умишлен палеж, няма неправилна експлоатация.

**Чл.-кор. проф. Хр. Белоев:** Благодаря. Пазарджиев.

**Г-н Иво Пазарджиев:** Единствено ще обърна внимание, че явно договора, който е подписан във вашия мандат е предвидена изключително ниска санкция за това нарушение. Просто занапред, смятам че трябва да се коригира това.

**Чл.-кор. проф. Хр. Белоев:** Благодаря. ( коментар от зала не се чува ) Не, не, няма право, с юриста консултирах нямате право. Не, нямате право. Значи, само питащия, юриста каза няма право други да вземат отношение. Значи, ако е по тази точка няма право друг да взема отношение. Изказване извън дневният ред, ако искате. ( коментар от зала не се чува ) Да, заповядай. Мирослав Славчев, извън дневния ред.

**Г-н М. Славчев**: Благодаря за предоставената възможност. Ще си позволя, понеже започва да се прави политика от един инцидент. Ще си позволя да ви запозная с официалното становище на Оператора на депото по отношение на причините за възникване на въпросния пожар. Господин Пазарджиев, заповядайте, имам ... ( коментар от зала не се чува ) Не, хубаво е да гледате, докато говоря ... ( коментар от зала не се чува )

**Чл.-кор. проф. Хр. Белоев:** Сега, кого извиквате? Аз ли да го викам? Кой го извика? ( коментар от зала не се чува )

**Г-н М. Славчев**: Аз съм общински съветник, ето това е ... ( коментар от зала не се чува ) Установете го и тогава говорете.

**Чл.-кор. проф. Хр. Белоев:** Моля за тишина.

**Г-н М. Славчев:** Понеже се говори за нарушения и за извършени там ... действия, некомпетентни и т.н. искам да ви запозная със становището на оператора. Смятам, че е обществено важен въпрос, обществено ...

**Чл.-кор. проф. Хр. Белоев:** Минута и 15 секунди Ви изтекоха от времето.

**Г-н М. Славчев:** Не знам дали ще успея. Берус ООД е оператора, обяснението е от инж. Венко Великов, в качеството му на управител. Берус ООД Русе, оператор на депото за инертни и опасни отпадъци на общините: Русе, Вятово, Иваново, Сливо поле и Тутракан, наричано за кратко Регионално депо Русе, въз основа на договор за възлагане на обществена поръчка от 30.12.2016 г. На 03.11.2018 г. около 13 часа в клетка 2 за неопасни отпадъци на площадката на Регионални депо Русе възниква пожар. По наше мнение причината за възникналия пожар е самозапалване на сметищния газ. Това не е само констатация на Оператора, а и на компетентните органи, а именно Регионална дирекция пожарна безопасност и защита на населението. При обезвреждане посредством депониране на отпадъци, в чийто състав се включват биоразградими компоненти се образува сметищен газ. Сметищният газ се състои основно от метан, въглероден диоксид, кислород, азот, водород, водни пари и в по-малка степен в зависимост от вида на депонираните отпадъци се съдържа амоняк, сероводород и т.н. Метанът, който неизбежно се получава вследствие на анаеробно, биологично разграждане на отпадъците, основната съставка на отделящия се от тялото на депото сметищен газ и може да образува взривоопасни смеси с въздуха, като по този начин да предизвика пожари. Това налага събирането и извеждането му към газоизолираща, изгаряща, извинявайте, инсталация. Само през 2018 година в България са възникнали подобни пожари в 12 депа. Изводът, че дейността обезвреждане посредством депониране на отпадъци, които в голямата си част са биоразградими създава предпоставки и крие рискове от възникване подобен тип инциденти. Превантивните мерки срещу самозапалването при депонирането на отпадъци са определени с план за експлоатация на депото. Няма как да вляза във времето. Което представлява неразделна част от проекта по технологията на депонирането. Приетата технология на депониране, която дружеството-оператор трябва да спазва включва запръстяване на всеки 2 метра слой отпадъци с дебелина от земна маса 30-50 сантиметра между отделните работни хоризонти. Видно от извършените ежегодни проверки и съставените констативни протоколи на компетентните органи РИОСВ-Русе тези дейности са осъществени при пълно спазване на нормативните изисквания и изискванията, определени с условията на действащото комплексно разрешително. Операторът е с 18 години опит. В съставените протоколи не фигурират констатации и предписания за неспазване технологията на депониране, от които Оператора да заключи, че е в нарушение. В констативен протокол от 05.11. на РИОСВ-Русе, 2 дни след възникването на пожара, въпреки че самия протокол е удостоверено уведомяването на третия е посочено следното – „ Причина – достъпа видимо височината на тялото на депото е голяма с откос трудно обработваем и достъпен “. Това е основната теза, върху която се иска налагане на санкция на Оператора. Никъде, обаче не се съдържа констатация, че оператора въпреки трудно достъпния терен не е извършил нужните и дължимите от него, според нормативните изисквания технология и действия. В актът за установяване на административно нарушение също не се вижда констатация за неизпълнено нарушение от страна на Оператора. Има констатация за наличието на пожара, но не и за неправомерни действия от страна на Оператора. И това е така, щото дължимите от Оператора действия са извършени. Северния склон на рекултивираната клетка 1 вече, която е приключила дейността си е с височина 33 метра. Искам да ви покажа, за да спестим много приказки наклоните ...

**Чл.-кор. проф. Хр. Белоев:** Господин Славчев, четири минути и 35 секунди, до тука Ви оставих минута и 40 над времето. Ориентирайте се към приключване.

**Г-н М. Славчев:** Ето това е вертикалния разрез, клетка 1, клетка 2 и клетка 3 на наклоните, които трябва да се спазват. Това е проектът на депото. Виждате, че всичките клетки са с един и същи ъгъл на наклон. Това е по проектната документация. И мога да ви кажа, че до края на 2019 година клетка 2 ще си приключи капацитета. Значи, това становище след като нямаме време ще ви го разпространя ...

**Чл.-кор. проф. Хр. Белоев:** Добре е писмено да го разпространите, тъй като ...

**Г-н М. Славчев:** ... че няма нанесени щети и няма никаква причина за виновно запалване. Разходите по гасенето на депото съгласно информация от счетоводството на

Оператора до момента са 73 000 лв. без глобата. Така, че няма как да има интерес някой да спести, каквото и да е от това. Благодаря.

**Чл.-кор. проф. Хр. Белоев:** Благодаря. ( коментар от зала не се чува ) Няма право на никакви допълнителни неща и го оставих 5 минути и 30 секунди, вместо 3. Разпространете материала, дайте го и ще ...

**Г-н Пл. Стоилов:** Господин Председател, понеже въпроса е, въпроса е от изключително обществена значимост, аз тука искам да се намеся, тъй като не съм го гледал и отговора, който моята администрация подготви, защото отсъствах 2 дни. Абсолютно не съм съгласен, че няма нанесени щети. Тоя дискомфорт, който тоя пожар предизвика в русенци е нещо, което най-малкото то обуславя тая санкция, която трябва да се наложи. В най-неподходящ момент, при изключително неблагоприятни метеорологични условия, пожар на сметището и всичката миризма и обгазяване към града. Радостното е, че няма тревожно превишение на замърсяването. Но така или иначе това създаде масови настроения и психоза сред гражданите и то по тема, която е изключително болезнена и изключително чувствителна за русенци, включително и за мен – чистотата на атмосферния въздух. Така, че това безобразие, което се допусна, за мене няма как да не е човешка грешка. Значи там е било трябвало Оператора да предприеме абсолютно всички мерки, за да не се получи това. Дали ската е стръмен или не, дали е трябвало да има видеонаблюдение или не, това си е изцяло по вина на Оператора. И това обуславя санкциите, които са наложени. Между другото той Оператора сам се е наказал, заради това, защото в общи линии това гасене му излиза около 100 000 лева. Ако тия 100 000 лева бяха разчетени, за да се направи така, че да не се допусне това сметище, пожара на сметището, нямаше да се получи това. Но мисля, че полемиката е излишна в случая, те си носят кръста, финансово си носят и отговорността, наложени са им глобите в максималния размер. Лошото е, че предвид предния пожар, всеки месец Община Русе е извършвала проверки на изпълнението на дейностите и това, което аз виждам по протоколите е, че не са констатирани нарушения. Е, няма как да няма нарушения след като се запали депото. Няма как тоя откос да се получи така. Значи и аз съм с инженерно образование и ми е ясно, че да, откоса в крайна сметка може да е такъв, но откоса наред с депото също трябва да се запръстява. Така, че нека да затворим тая страница. За мене е категорично човешка грешка, вина на Оператора, той си носи отговорността. От там нататък ние като собственик ще направим всичко възможно заедно с Оператора да направим така, че това да не се допуска повече. От моя страна ще бъдат ..., разпоредил съм проверка на структурата при Кръстева, която се занимава с контрола на сметището, защото не може в рамките на няколко години ние да горим. Между другото тия пожар беше по-малък от първия, защото първия гореше повърхностно, но тоя беше по-тежък от гледна точка на усложняване на екологичната обстановка, защото гореше в дълбочина и на практика депото повече пушеше, отколкото гореше. Тук искам да кажа още нещо, независимо от грешките Операторът положи неимоверни усилия да се справи с проблема сам. Не знам защо има държавни институции, чието задължение е да реагират в такива ситуации, лично за мене те реагираха супер непрофесионално, визирам Пожарната. Не може аз или лично Спасимир Димитров да отиде да ги моли да вкарат машините, да гасят от долната страна, това в първите часове, когато беше пожара. И може да ми се сърди комисар Павлов, както ми е приятел, но за мене те работиха непрофесионално и моята оценка е такава. А Операторът след като си получи инцидента, аз лично на место видях какво им костваше това като усилия, десетки машини бяха привлечени, огромни количества пръст бяха запръстени. И беше пак казвам изключително трудно, защото то не гори повърхностно, както предния път, то гори в дълбочина и колкото да запръстява, каквото и да прави ... На това отгоре тая вода, с която го поливаха тя като мокри долу почва да пуши още повече. Не съм пожарникар, не съм специалист по гасенето, но след като сме ги извикали, да казват ние нищо не можем да направим, единствено Оператора да се оправя. Той се оправи, обаче за каква цена? Така, че нека да приключим въпроса. Пак казвам, правим си изводите изключително неприятен инцидент. Категорично са щети, най-малко неразположението на русенци и на всички останали, щети за Оператора. Той си ..., пак казвам носи си кръста и си плаща глобите, но от тук нататък лично заместник-кмета по комунални дейности съм разпоредил какви мерки да бъдат предприети за още по-засилен контрол от наша страна, не само контрол и подкрепа към Оператора, за да може да не допуснем повече такова нещо.

**Чл.-кор. проф. Хр. Белоев:** Благодаря. Питане от Нина Крушева и Иво Пазарджиев.

**Г-н Иво Пазарджиев:** Благодаря на кметът първо за отговора на предишното ми питане. То всъщност ми отговори и общински съветник ми отговаря по него, не знам в какво качество, но както и да е. Уважаеми господин Кмете, Център за подкрепа за личностното развитие – Ученическа спортна школа е общински център за подкрепа за личностното развитие, по смисъла на чл. 26, ал. 1 от Закона за предучилищното и училищното образование. Устройството и дейността му се уреждат с Правилник приет с решение на ОбС - Русе. От информацията, публикувана в интернет страницата на Ученическа спортна школа се установява, че във въпросната структура се предлага обучение по 14 вида спорт – акробатика, бокс, вдигане на тежести, волейбол, джудо, карате, лека атлетика, спортна гимнастика, спортна стрелба, спортно ориентиране, тенис на маса, ушу и хандбал. Считаме, че дейностите на Спортната школа, че в дейността ѝ има нужда от повече прозрачност, както и да бъде популяризирана сред подрастващите. Липсват назначени треньори в традиционни спортове за нашия град, за разлика от други ...

**Чл.-кор. проф. Хр. Белоев:** Моля за тишина.

**Г-н Иво Пазарджиев:** ... за разлика от други, където има заети по няколко щатни бройки. С решение №660, прието с протокол №26/19.10.2017 г. на Общински съвет – Русе безвъзмездно беше предоставена за управление на Спортната школа бившата зала за хандбал, находяща се в гр.Русе, ул. „Драма“ №13, ет.2, спортен комплекс „Ялта“. След извършеният в залата ремонт, същата се използва, както за нуждите на школата ...

**Чл.-кор. проф. Хр. Белоев:** Моля за тишина в залата.

**Г-н Иво Пазарджиев**: ... както за нуждите на школата така също и се предоставя за ползване от спортни клубове. Във връзка с описаното, молим да ни бъде отговорено на следните въпроси: първи въпрос - На какъв принцип се определят видовете спортове, които се практикуват в Ученическа спортна школа – Русе? Втори въпрос - Има ли спортове, които се упражняват към момента в Спортната школа и в които е удачно да се разкрият нови групи? Трети въпрос - Предвижда ли се увеличаване на видовете спортове, които да се практикуват Спортната школа? Четвърти въпрос - На какъв принцип се решава, кой спортен клуб следва да бъде включен в графика за ползване на спортната зала в спортен комплекс „Ялта“, предоставена на Спортната школа, както и кой спортен клуб, на кой спортен клуб да бъде отказан достъп до нея? Пети въпрос - Как по време на учебната година се популяризира дейността на Спортната школа в учебните заведения сред ученици и родители? Шести въпрос - Колко ученици са записани на занимания в Спортната школа през учебната 2018/2019 година? Моля да бъде предоставена информация за броя деца във всеки спорт? И последен въпрос - Колко щатни бройки за треньори има разкрити в Спортната школа за учебната 2018/2019 г.? Като тук също молим да ни бъде предоставена информация за броя треньори във всеки спорт? Благодаря.

**Чл.-кор. проф. Хр. Белоев:** Благодаря. Отговорът на питането, господин Наков или кой? ( коментар от зала не се чува ) Да, заповядайте. ( коментар от зала не се чува ) Да, госпожа Петрова, заповядайте.

**Г-жа М. Петрова:** Благодаря. Уважаема г-жо Крушкова, уважаеми г-н Пазарджиев,във връзка с Ваше питане с вх. №06-01-197/13.11.2018 г., Ви информираме за следното: по първи въпрос - Според плана за обучение за 2018/2019 г. в ЦПЛР-УСШ Русе има 14 вида Организационно педагогически форми (ОПФ), разпределени на два профила – колективни и индивидуални спортове. Те са определени във връзка със заявен интерес от страна на деца и родители и всяка година се съгласуват с първостепенния разпоредител с бюджет и с началника на Регионалното управление на образованието в Русе и се утвърждават от директора на центъра за подкрепа за личностно развитие, което е във връзка с чл. 36 от Наредба за приобщаващо образование на МОН и чл. 57 от Правилника за дейността на ЦПЛР-УСШ Русе. **По втори въпрос -** Политиката на образователната институция е свързана с разширяване дейността на школата и обхващане на повече деца в различни организационно педагогически форми. Необходими условия за това са: заявен интерес от страна на родители и деца, наличие на спортна база и подходящ специалист за тяхната подготовка. От съществено значение са също така коректно взаимодействие със спортните клубове и наличие на бюджет за разкриване на щатно място. По трети въпрос - В годишната програма за 2019 г., във връзка с чл. 20, ал. 3 от Наредбата за финансиране на институциите в системата на предучилищното и училищно образование, се предвижда увеличаването на видовете спорт, но при наличието на бюджетни средства. По четвърти въпрос - В Центъра за подкрепа за личностно развитие е утвърден Правилник за вътрешния ред и ползване на Спортна зала – УСШ в СК „Ялта“, който е публикуван в сайта на школата. На база постъпили заявления за ползване от спортни клубове, граждани и др. е изработен график, който стриктно се спазва. В графикът все още има незаети часове, които при заявено желание и спазване изискванията на Правилника, могат да се използват. Дейността на Центъра се популяризира ... По пети въпрос, извинете, дейността на Центъра се популяризира целогодишно чрез местните медии, социалните мрежи, сайта на школата и изявите на децата. В началото на всяка учебна година от 15 до 30 септември, учителите провеждат ...

**Чл.-кор. проф. Хр. Белоев:** Моля за тишина в залата.

**Г-жа М. Петрова: ...** ... информационна кампания по училищата, сред родители и ученици, по време на родителски срещи и в часовете по физическо възпитание и спорт. По шести въпрос - Към началото на учебната 2018/2019 година в Националната единна информационна система на предучилищното и училищно образование, при утвърждаване на Списък – Образец №3 в ЦПЛР-УСШ Русе са записани 911 деца. Волейбол – 109; Хандбал – 32; Спортна гимнастика – 79; Тенис на маса – 75; Лека атлетика – 160; Карате – 70; Спортно ориентиране – 82; Вдигане на тежести – 71; Борба – 84; Джудо – 25; Спортна стрелба – 28; Бокс – 24; Акробатика – 24; Ушу – 48. По седми въпрос - Съгласно поименното щатно разписание за учебната 2018/2019 г. в Ученическа спортна школа са назначени 19 учители спортни дейности, формиращи 13,5 щатни бройки, като следва: Волейбол – 3 учители, които са на 1 щат плюс 0,5 незает в момента, поради отпуск по майчинство; Хандбал – 1 учител, 0,5 щат; Спортна гимнастика – 1 учител на 1 щат; Тенис на маса – 1 учител на 1 щат; Лека атлетика – 2 учители на 2 щата; Карате – 1 учител на 1 щат; Спортно ориентиране – 1 учител на 1 щат; Вдигане на тежести – 1 учител на 1 щат; Борба – 2 учители на 1,5 щат; Джудо – 1 учител на 0,5 щат; Спортна стрелба – 1 учител на 0,5 щат; Бокс – 1 учител на 0,5 щат; Акробатика - 1 учител на 0,5 щат и Ушу – 2 учители на 1 щат. Благодаря за вниманието.

**Чл.-кор. проф. Хр. Белоев:** Благодаря. Госпожа Крушева.

**Г-жа Н. Крушева:** Благодаря Ви за отговорът. Честно казано аз се изненадах като видях 911 деца и ако наистина има 911 деца адмирации, но аз се съмнявам честно, конкретно за цифрата. Уточняващият ми въпрос към Вас е следния, тъй като Спортната школа един вид се явява като възможност за деца, които иначе не могат да си позволят да участват в платени такива форми и това е един шанс за тях, нали да се изявят. От спортните клубове, които кандидатстват за субсидия от общината се вижда, че най-много спортни клубове има във футбол, баскетбол и според мен и тенис също е един добър спорт, където Вие може да се концентрирате. Аз не виждам нито един разкрит, една разкрита възможност деца да се включат в тези спортове. Според мен това е минус във Вашата програма и въобще в бюджета, който Вие разпределяте. От друга страна ми прави и друго нещо впечатление, имаме 109 деца според Вашата справка във волейбол, а пък имаме трима преподаватели с 1 щат, обяснете ми как се получава това нещо?

**Чл.-кор. проф. Хр. Белоев:** Да, благодаря. Заповядайте за отговор.

**Г-жа М. Петрова:** Добре, ако искате за започна отзад-напред ...

**Чл.-кор. проф. Хр. Белоев:** Отговорете, както искате.

**Г-жа М. Петрова:** Както знаете един директор на образователна институция има норматив за изпълнение. Аз съм специалист по волейбол. Останалите деца тренират при мен, аз имам норматив за изпълнение. Както всеки един директор на училище преподава, нали? Двама учители работят с част от децата, с останалата част работя аз. ( коментар от зала не се чува ) Е, той не е цял щат, защото моят норматив е 72 часа годишно, а не като на учителите 700 часа. ( коментар от зала ) Зависи от спецификата на спорта. ( коментар от зала ) 15 деца е минимума по норматив. ( коментар от зала ) Максимумът може да прецени специалиста на място, зависи от групата – по-малки, по-големи, по-напреднали. Във връзка с баскетбола и футбола, съгласна съм с Вашата забележка, за тениса на корт също, но нямам такива изявени желания. Никой не е дошъл при мен да прояви такова желание, да седнем, да говорим, както много добре знае г-н Игнатов, не един път сме разговаряли с него и нещата се получиха. Не е сериозно да се срещаме по улиците и да си говорим за това.

**Чл.-кор. проф. Хр. Белоев:** Да, отговорихте ...?

**Г-жа М. Петрова:** Да.

**Чл.-кор. проф. Хр. Белоев:** Благодаря. Моля за тишина.

**Г-жа Н. Крушева:** Първо, мисля че не е начина, по който Вие ми правите реплика тук, че не било тук мястото да Ви задавам въпроси. Не, тук е мястото да Ви питам за всеки един въпрос, който ...

**Чл.-кор. проф. Хр. Белоев:** Моля за тишина.

**Г-жа Н. Крушева:** ... който касае децата на града, мисля че е абсолютно актуален въпроса да Ви питам. И тъй като много родители питат по време на родителски срещи в училищата защо няма представители на Ученически спортни школи, за да запишем децата си там да посещават безплатно, а се налага да има други клубове, на които да плащаме 40 и 60 лв. и т.н. на месец, мисля че е неадекватна реакцията Ви тук. А, относно проблемът, мисля че нееднократно сме говорили с г-н Григоров по тая тема и аз не виждам никакво развитие.

**Чл.-кор. проф. Хр. Белоев:** Благодаря. Пазарджиев, другият от задаващия въпрос.

**Г-н Иво Пазарджиев:** Ползвам правото ми да изразя становище във връзка с получения отговор. Първо, г-жа Петрова следващият път като си подготвя някакви отговори да си прочете внимателно имената на хората, които ѝ задават въпроси, колегата се казва Нина Крушева, не Крушкова. Второ, на 2 от въпросите въобще не отговаряте. Става въпрос дали има спортове, в които е удачно да се разкрият някакви групи и дали има видове спорт, в които да се увеличават видовете спортове. Едни общи приказки, едно напълване с текст на някакъв отговор, няма отговор по тия въпроси. На четвъртия въпрос, който беше във връзка със спортната зала и предоставянето ѝ по график за ползване, отговаряте, че в графика все още има незаети часове. Да, има незаети часове сигурно, които са неудобни. Най-удобните часове, уважаеми колеги, са дадени на толерирани от г-жа Мая Петрова спортни клубове, които тя е преценила за удачно, останалите биват ощетени и на практика им бива отказан достъп до спортната зала. Пак обръщам внимание, че в традиционни спортове за град Русе няма назначени треньори за разлика от волейбола, който е видно, че тя толерира, в което няма нищо лошо, след като излиза от там, нали най-много деца, най-много треньори има там. Няма лошо, прекрасен спорт е волейбола, но нека да не бъде толериран един спорт за сметка на други, които въобще отсъстват. И не на последно място искам да кажа и пред колегите, че хората, които са ми сигнализирали за дейността на Спортната школа, имам така сериозни сигнали за финансови злоупотреби, включително, които ще бъдат доведени до знанието на Прокуратурата. Има много хора, чийто щат се дублира и като преподаватели в Спортното училище, и като преподаватели в Спортната школа. Започвам да се притеснявам точно кога успяват да спят тия хора, щото на някои им се ..., някои от тях трябва да работят по 18-19 часа на ден. Благодаря.

**Чл.-кор. проф. Хр. Белоев:** Благодаря.

**21 Точка**

**Изказване на Мариян Димитров – вх.№ 802/2018 г.**

**Чл.-кор. проф. Хр. Белоев:** Заповядайте.

**Г-н М. Димитров:** Уважаеми общински съветници, уважаеми господин Председател, би ми се искало да кажа и уважаеми господин Кмете, но не мога да уважавам хора, които не уважават гражданите и отново ги няма в залата. Правя изказване относно процедурата за избор на концесионер за строителство на обект от Спортен комплекс „Дунав“, имоти за развитие на спортна, публична и частна общинска собственост на Община Русе. Според документацията за избор на концесионер на СК „Дунав“, процедурата трябваше да приключи на 02.10.2018 г. До тази дата комисията за провеждане на откритата процедура за избор на концесионер извършва оценка на допуснатите оферти и чрез свое решение класира участниците. На същата дата процедурата приключва с мотивирано решение за определяне на концесионер, което се издава от кмета Пламен Стоилов. С това решение на кмета се определя и срок, в който трябва да се сключи концесионния договор. По този повод искам да задам на кмета Пламен Стоилов следните въпроси: първо, колко участници бяха допуснати до оценяване на офертите им и колко участници не бяха допуснати, и защо? Второ, как бяха класирани от комисията участниците в процедурата? Трето, кой беше избран за концесионер с мотивирано решение на кмета Пламен Стоилов? Четвърто, какъв е срока определен за сключване на концесионния договор и сключен ли е такъв договор? Пето, концесионерът заплатил ли е еднократното концесионно възнаграждение в размер на 10 000 лв.? Шесто, концесионерът представил ли е банкова гаранция ...

**Чл.-кор. проф. Хр. Белоев:** Моля за тишина в залата.

**Г-н М. Димитров:** ... по чл. 10.2.2. от договора за концесия, относно изпълнението на инвестиционните си задължения? Седмо, концесионерът представил ли е банкова гаранция по чл. 10.3.2 от договора за концесия относно ...

**Чл.-кор. проф. Хр. Белоев**: Моля за тишина.

**Г-н М. Димитров:** ... изпълнението на други негови задължения? Осмо, кога влиза в сила договорът за концесия на СК „Дунав“? Девето, има ли удължаване на 30-дневния срок за влизане в сила на договора за концесия ...

**Чл.-кор. проф. Хр. Белоев:** Колеги, моля за тишина в залата.

**Г-н М. Димитров:** ... и с колко е удължен този срок? Уважаеми общински съветници, задавам тези въпроси, защото за мен не е без значение кой и в какво състояние ще върне СК „Дунав“ на русенци в близката 2054 година или с удължаването на концесионния срок през малко по-далечната 2066 година. Все пак 35 години или 47 години не е чак толкова дълъг срок за реализация на успешна концесия според кмета и неговата администрация. Аз, обаче не искам да се срамувам пред моите внуци и правнуци, които напълно основателно един ден ще ме попитат – Дядо, защо позволихте на кмета Пламен Стоилов да подарява общинска собственост за жълти стотинки и за вечни времена? А Вие, дами и господа общински съветници, имате ли подобно притеснение?

**Чл.-кор. проф. Хр. Белоев:** Да, благодаря. Заповядайте. Да, господин Богданов за отговор от името на кмета.

**Г-н В. Богданов**: Уважаеми господин Димитров, във връзка със зададените от Вас въпроси относно процедурата за избор на концесионер за строителство на обекти от спортен комплекс „Дунав“ и имоти за развитие на спорта – публична и частна собственост на община Русе, Ви уведомявам, че: за участие в процедурата за избор на концесионер е подадена само една оферта от „РДС ИНВЕСТ“ ЕАД, гр. Русе, която след проверка е допусната до оценяване. Второ, след проверка на офертата на кандидата комисията за провеждане на процедурата класира „РДС ИНВЕСТ“ ЕАД и приема проект на решение за определянето му за концесионер. С Решение на Кмета от 27.09.2018 г. класираният кандидат е определен за концесионер за строителство на обекти от спортен комплекс „Дунав“ и имоти за развитие на спорта – публична и частна общинска собственост на община Русе. Срокът за сключване на концесионния договор е един месец от влизане в сила на решението за определяне на концесионер. Концесионният договор е сключен на 22.10.2018 г. при спазване на всички нормативни изисквания. Пето, концесионерът заплаща еднократно концесионно възнаграждение в срок до 30 дни от подписване на Договора за концесия. Шесто. концесионерът представя банкова гаранция в срок до 30 дни от подписване на Договора за концесия. Седми въпрос, концесионерът предоставя банкова гаранция в срок от 30 дни от подписване Договора за концесия. Осмо, договорът за концесия влиза в сила на първо число, от първо число на месеца, следващ датата, на която е изпълнено всяко едно от условията по точки: 5, 6 и 7. Девето, в случай, че концесионерътне изпълни условията за влизане в сила в срок до 30 дни от подписване на Договора, същият се счита за прекратен с изтичане на 30-дневния срок от подписването му, освен ако страните се споразумеят за удължаване на срока за влизане в сила, но не повече от 3 месеца. Благодаря ви.

**Чл.-кор. проф. Хр. Белоев:** Благодаря. Господин Димитров ... или нямате ... Да, благодаря. Поради изчерпване на дневния ред, закривам сесията.

***Забележка***: Протоколите с резултатите от поименното гласуване по точки 1, 2, 3, 4, 5, 6, 7, 9, 10 и 13 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**